Il-Briefing - Seduta Plenarja 15-18.12.08 (Strasburgu)

Lejn żieda fil-garanzija fuq id-depożiti fil-banek

Il-Kumitat għall-Affarijiet Ekonomiċi u Monetarji jaqbel mal-proposta tal-Kummissjoni li tgħid li jekk il-banek Ewropej ifallu, għandu jkun hemm garanzija ta' kopertura sa €100,000 fuq il-flus li jkunu tfaddlu miċ-ċittadini.

Barra minn hekk, il-Kumitat jipproponi li f'każijiet ta' emerġenza, min ikollu l-flus imfaddla għandu jingħata aċċess iktar pront għad-depożiti tiegħu.

Għandu wkoll jiġi stabbilit mekkaniżmu għall-koperazzjoni transkonfinali f'każ kriżi ekonomika ġdida.

Votazzjoni dwar il-pakkett għall-enerġija u l-klima

Wara dibattitu li sar matul is-seduta plenarja li għaddiet, il-MPE huma mistennija jivvutaw sitt rapporti fuq il-pakkett leġislattiv għall-enerġija u l-klima, li jistabilixxi miżuri biex l-UE tilħaq il-miri tagħha b'rabta mal-klima sal-2020.

Dawn il-miri kien intlaħaq ftehim fuqhom matul il-Kunsill Ewropew ta' Marzu 2007 u jinkludu: tnaqqis tal-emissjonijiet tal-gassijiet b'effett ta' serra b'20%, żieda fl-użu ta' enerġija minn sorsi li jiġġeddu għal 20% u żieda fl-effiċjenza tal-enerġija b'20%.

Ċertezza tar-riżorsi għal Frontex - possibiltà ta' żewġ fergħat?

Il-MPE huma mistennija jadottaw rapport li jagħmel evalwazzjoni tal-azzjonijiet tal-Aġenzija Frontex mill-2005 sal-2007.

Il-Kumitat jistieden lill-Istati Membri biex jifformalizzaw sistema ta' solidarjetà sabiex Frontex tkun tista' tneħħi l-inċertezza dwar il-kobor tar-riżorsi li tkun tista' torbot fuqhom.

Il-Kumitat huwa wkoll tal-fehma li jistgħu jinħolqu żewġ fergħat differenti ta' Frontex, waħda biex tikkoordina l-attività fuq il-fruntieri tal-art u l-oħra l-operazzjonijet marittimi.

Infurzar transkonfinali tal-liġi tat-traffiku għas-sikurezza fit-toroq

Bħalissa, sewwieqa li jikkommettu reat tat-traffiku fi Stat Membru differenti minn dak fejn ikunu jgħixu, kemm-il darba jirnexxilhom jevitaw li jħallsu ċ-ċitazzjoni li tingħata lil sewwieqa lokali.

Il-Kumitat għat-Trasport japprova proposta tal-Kummissjoni għal leġislazzjoni li tiżgura li s-sewwieqa jkunu jistgħu jiġu identifikati u jingħataw ċitazzjoni għar-reati tat-traffiku li jkunu għamlu fi kwalunkwe post fl-Unjoni Ewropea.

Il-Premju Sakharov għal-Liberta' tal-Ħsieb jingħata lil Hu Jia

Matul is-seduta plenarja li jmiss għandha ssir iċ-ċerimonja tal-għoti tal-Premju Sakharov għal-Liberta' tal-Ħsieb lil Hu Jia, attivist prominenti għad-drittijiet tal-bniedem kif ukoll dissident fir-Repubblika taċ-Ċina.

Madankollu, Hu Jia mhux ser jista' jkun preżenti għaċ-ċerimonja minħabba li qiegħed jinżamm fil-ħabs fiċ-Ċina.

Din is-sena, il-Parlament qiegħed jiċċelebra wkoll l-20 anniversarju tal-Premju Sakharov.

Turiżmu fir-reġjuni kostali tul is-sena kollha

It-turiżmu huwa fattur prinċipali għall-iżvilupp soċjali u ekonomiku f'termini ta' żieda fil-Prodott Gross Domestiku tar-reġjuni ta' max-xtut fl-Unjoni Ewropea.

Iżda t-turiżmu f'dawn iż-żoni għandu t-tendenza li jkun staġjonali u huwa kkaratterizzat minn nuqqas ta' ħaddiema tas-sengħa.

Il-Kumitat għall-Iżvilupp Reġjonali huwa tal-fehma li t-turiżmu tal-kosta għandu jkun estiż tul is-sena kollha waqt li jiġi żgurat il-ħarsien tal-wirt naturali u kulturali tal-kosta.

Ġimgħa xogħol ta' mhux iktar minn 48 siegħa - mingħajr opt-outs

Skont il-Kumitat għall-Impjiegi u l-Affarijiet Soċjali, fl-Unjoni Ewropea, l-ammont ta' ħin ta' xogħol massimu li għandu jsir f'ġimgħa għandu jkun ta' 48 siegħa u l- opt-outs għal din ir-regola għandhom jitneħħew fi żmien tliet snin.

Il-Kumitat wera ċar il-fatt li ma jaqbilx mal-pożizzjoni komuni tal-Kunsill f'dan ir-rigward.

Il-Parlament għandu jadotta l-pożizzjoni uffiċjali tiegħu fit-tieni qari tal-proċedura ta' deċiżjoni konġunta matul is-seduta plenarja tas-16 ta' Diċembru fi Strasburgu.

Il-prattiki kummerċjali ta' riklamar qarrieqi għandhom jitwaqqfu

Nhar it-Tnejn huwa mistenni li jiġi kkunsidrat rapport li jħeġġeġ lill-Istati Membri jieħdu l-miżuri neċessarji biex iwaqqfu r-reklamar qarrieqi minn kumpaniji li jippubblikaw direttorji kummerċjali.

Dan ir-rapport ġie mħejji wara li l-Parlament irċieva mal-400 petizzjoni minn intrapriżi żgħar li nkitbu f'direttorju mingħajr ma kienu jafu li dan kien se jiswilhom €1,000 fis-sena għal mill-anqas tliet snin.

Il-Kummissjoni hija mistiedna tintroduċi lista sewda ta' prattiki qarrieqa.

Sistema ġdida għall-impjegar u għall-ħlas tas-salarji tal-assistenti tal-MPE

Il-Kumitat għall-Affarijiet Legali approva leġislazzjoni li tfittex li tinkludi l-kuntratti tal-assistenti tal-MPE bbażati fi Brussell fl-istatut tal-impjegati taċ-ċivil Ewropej.

Din l-iskema hija parti minn pakkett ta' miżuri li qed jittieħdu mill-Parlament biex tiġi aġġornata s-sistema tal-impjegar u tal-ħlas tas-salarji tal-assistenti tal-MPE.

Għalkemm għadu mhuwiex ikkonfermat, huwa mistenni li r-rapport tal-Kumitat għall-Affarijiet Legali jiġi vvutat matul is-seduta plenarja li jmiss.

Il-konklużjonijiet tal-Kunsill Ewropew, sitt xhur Presidenza Franċiża ma' Nicolas Sarkozy

Nhar it-Tlieta 16 ta' Diċembru ser isiru stqarrijiet mill-Kunsill u mill-Kummissjoni dwar ir-riżultat tal-Kunsill Ewropew tal-11 u t-12 ta' Diċembru 2008.

Matul l-istess dibattitu, Nicolas Sarkozy ser jitkellem dwar is-sitt xhur ta' ħidma tal-Presidenza Franċiża.

Baġit 2009

Il-MPE huma mistennija jivvutaw fuq il-baġit ġenerali tal-UE għall-2009.

Skont ftehima milħuqa mal-Kunsill, l-approprjazzjonijiet ta' ħlas għandhom ikunu ta' madwar €116,1 biljun.

Dawk ta' impenn għandhom ikunu ta' madwar €133,4 biljun.

Il-faċilità ta' rispons rapidu minħabba ż-żieda fil-prezzijiet tal-ikel f'pajjiżi li qegħdin jiżviluppaw hija mistennija tinvolvi biljun ewro.

Lejn direttiva ġdida għat-titjib tas-sikurezza tal-ġugarelli

Il-Kumitat għas-Suq Intern adotta rapport bl-għan li jtejjeb is-sikurezza tal-ġugarelli.

Ladarba tkun adottata, il-leġislazzjoni l-ġdida għandha tgħolli l-istandards ta' sikurezza u tipprojbixxi l-użu ta' ċerti sustanzi kimiċi u metalli tqal fil-ġugarelli.

Bħalissa għadhom għaddejjin negozjati bejn ir-rappreżentanti tal-Parlament, tal-Kunsill u tal-Kummissjoni sabiex jintlaħaq ftehim dwar test ta' kompromess u b'hekk id-direttiva tkun tista' tidħol fis-seħħ malajr kemm jista' jkun.

Għalkemm għadu mhux ikkonfermat, huwa mistenni li dan ir-rapport jiġi diskuss matul is-seduta plenarja li jmiss.

20081208BRI43933 L-abbozz ta' l-aġenda għal din is-seduta plenarja Arkivju tas-seduti plenarji EP Live

-//EP//TEXT IM-PRESS 20081208BRI43933 FULL-TEXT DOC XML V0//MT

Infurzar transkonfinali tal-liġi tat-traffiku għas-sikurezza fit-toroq

Bħalissa, sewwieqa li jikkommettu reat tat-traffiku fi Stat Membru differenti minn dak fejn ikunu jgħixu, kemm-il darba jirnexxilhom jevitaw li jħallsu ċ-ċitazzjoni li tingħata lil sewwieqa lokali.

Il-Kumitat għat-Trasport japprova proposta tal-Kummissjoni għal leġislazzjoni li tiżgura li s-sewwieqa jkunu jistgħu jiġu identifikati u jingħataw ċitazzjoni għar-reati tat-traffiku li jkunu għamlu fi kwalunkwe post fl-Unjoni Ewropea.

Permezz tar-rapport imħejji minn Inés Ayala Sender (PES, ES), il-Kumitat qabel unanimament li s-sitwazzjoni attwali fejn sewwieqa barranin kemm-il darba jevitaw ċitazzjoni li normalment tingħata lil sewwieqa lokali, iddgħajjef is-sikurezza fit-toroq.

Il-leġislazzjoni l-ġdida għandha tkopri l-eċċess ta' veloċità, is-sewqan taħt l-influwenza tax-xorb, in-nuqqas ta' użu taċ-ċinturin tas-sikurezza, u n-nuqqas li wieħed jieqaf bl-aħmar.

Madwar 75% tal-imwiet fit-toroq huma kkawżati minn dan it-tip ta' reati.

Barra minn hekk, is-sitwazzjoni attwali hija wkoll diskriminatorja lejn sewwieqa lokali li jikkomettu l-istess reat tat-traffiku u li tassew jingħataw ċitazzjoni.

Għalhekk dan it-trattament inugwali ta' żewġ gruppi ta' sewwieqa - dawk lokali u dawk barranin - għandu jieqaf.

Tasal ċitazzjoni barranija…

Il-proposta tal-Kummissjoni tistabilixxi sistema elettronika għall-iskambju ta' informazzjoni bejn l-Istati Membri dwar r-reati tat-traffiku li jkunu ġew kommessi.

Meta jsir reat tat-traffiku, in-numru ta' reġistrazzjoni tal-vettura u dejta personali oħra għandha tintbagħat sabiex tiġi ċċekkjata mill-Istat Membru fejn il-vettura tkun reġistrata.

Imbagħad l-awtorita' nazzjonali relevanti għandha tibgħat notifika tar-reat lis-sid tal-vettura sabiex titħallas iċ-ċitazzjoni.

Kull Stat Membru ser ikollu awtoritajiet magħżula apposta biex jgħinuhom fl-applikazzjoni tad-direttiva l-ġdida.

Il-Kumitat irid li tkun żgurata l-protezzjoni tad-dejta li tintbagħat bejn l-Istati Membri.

… x'jiġri jekk ma titħallasx?

Meta sewwieq jirċievi notifika ta' reat, din għandha mill-inqas tkun tinkludi l-isem tal-awtorità responsabbli għall-infurzar tas-sanzjonijiet.

Għandha tispeċifika l-ammont li għandu jitħallas, metodi possibbli għall-ħlas, sa meta dan għandu jsir, kif ukoll l-possibilitajiet biex is-sewwieq ikkonċernat jikkontesta r-raġunijiet għan-notifika u jagħmel appell kontra d-deċiżjoni li timponi ċitazzjoni.

Skont il-Kumitat, din in-notifika għandha tgħarraf lis-sewwieq li jekk jirrifjuta li jħallas iċ-ċitazzjoni, dan ir-rifjut jiġi kkomunikat lill-awtorità kompetenti fil-pajjiż tar-residenza tiegħu għall-infurzar tad-deċiżjoni.

Linji gwida għas-sikurezza fit-toroq

Il-Kumitat qiegħed jipproponi numru ta' linji gwida għas-sikurezza fit-toroq madwar l-Unjoni Ewropea.

Dawn jinkludu rakkomandazzjonijiet biex: l-għadd ta' verifiki tal-veloċità li jużaw it-tagħmir elettroniku jiżdied bi 30% fl-Istati Membri fejn l-għadd ta' mwiet huwa ogħla mill-medja tal-UE; kull sena l-Istati Membri jittestjaw mill-anqas 30% tas-sewwieqa għal sewqan fi stat ta' sakra; mill-inqas sitt ġimgħat fis-sena, l-Istati Membri fejn anqas minn 70% tal-popolazzjoni tilbes iċ-ċinturini tas-sikurezza għandhom jagħmlu operazzjonijiet intensivi ta' verifika.

Il-MPE huma tal-fehma li sabiex din id-direttiva tkun effikaċi, is-sewwieqa għandhom jiġi mgħarrfa bir-regoli tagħha minn, pereżempju, entitajiet tas-sigurtà fit-toroq jew klabbs tal-karozzi.

Evalwazzjoni ulterjuri

Il-Kummissjoni ġiet mitluba biex sentejn wara d-dħul fis-seħħ tad-direttiva l-ġdida, toħroġ rapport dwar l-implimentazzjoni tagħha.

Fuq bażi tiegħu, għandu jiġi kkunsidrat jekk ir-regoli l-ġodda għandhomx jibdew japplikaw ukoll għal reati tat-traffiku oħrajn.

Ir- rapporteur bħalissa qiegħed tipprova tilħaq ftehima ta' kompromess mal-Kunsill.

Ċerti stati Membri huma tal-fehma li din il-proċedura leġislattiva m'għandhiex tintemm permezz tal-proċedura ta' deċiżjoni konġunta bejn il-Parlament u l-Kunsill.

Madankollu kemm ir- rapporteur , kif ukoll il-Kummissjoni huma konvinti li din il-proċedura għandha tassew tkun waħda ta' deċiżjoni konġunta minħabba li l-Unjoni għandha kompetenza fil-qasam tas-sigurtà tat-trasport.

Rapporteur Inés AYALA SENDER PES ES A6-0371/2008 L-infurzar transkonfinali fil-qasam tas-sikurezza fit-toroq Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Istituzzjonijiet

Sistema ġdida għall-impjegar u għall-ħlas tas-salarji tal-assistenti tal-MPE

Il-Kumitat għall-Affarijiet Legali approva leġislazzjoni li tfittex li tinkludi l-kuntratti tal-assistenti tal-MPE bbażati fi Brussell fl-istatut tal-impjegati taċ-ċivil Ewropej.

Din l-iskema hija parti minn pakkett ta' miżuri li qed jittieħdu mill-Parlament biex tiġi aġġornata s-sistema tal-impjegar u tal-ħlas tas-salarji tal-assistenti tal-MPE.

Għalkemm għadu mhuwiex ikkonfermat, huwa mistenni li r-rapport tal-Kumitat għall-Affarijiet Legali jiġi vvutat matul is-seduta plenarja li jmiss.

Ir-rapport imħejji minn Giuseppe Gargani (EPP-ED, IT) ifittex li jiżgura trasparenza, waqt li jneħħi kull possibiltà ta' diskriminazzjoni permezz ta' sett ta' regoli komuni dwar is-sistema ta' impjegar tal-assistenti tal-Membri tal-Parlament Ewropew.

Wara li jiġi adottat mill-plenarja u approvat mill-Kunsill, ir-regolament il-ġdid, għandu jieħu post 27 sistema nazzjonali differenti ta' relazzjonijiet kuntrattwali, tassazzjoni u sigurtà soċjali.

Regoli komuni għall-assisteni kollha fi Brussell

Assisteni bbażati fi Brussell ser jibdew jitqiesu bħala kategorija speċifika ta' impjegati, waqt li tiġi kkunsidrata l-ħidma speċifika tagħhom li jgħinu lill-MPE.

Il-proposta attwali għandha twassal biex il-kuntratti ta' impjegar tal-assistenti jibdew isiru għal tul ta' żmien speċifiku, għalkemm il-kuntratti kollha jintemmu awtomatikament fl-aħħar tal-leġislatura.

L-assistenti ser ikollhom benefiċċji soċjali simili għal dawk tal-impjegati taċ-ċivil tal-Unjoni Ewropea, waqt li s-salarji tagħhom ser ikunu jiddependu fuq ir-rank tagħhom.

Is-servizzi finanzjarji tal-Parlament ser jieħdu ħsieb il-kuntratti u l-ħlas tas-salarji tal-assisteni, iżda l-MPE ser ikunu jistgħu jagħżlu l-assistenti tagħhom, ix-xogħol mogħti lilhom u t-tul tal-kuntratti ta' xogħol huma stess.

Regoli ġodda anke għall-assisteni fl-Istati Membri

Il-pakkett ta' miżuri jinkludi mhux biss statut Ewropew għall-assistenti fi Brussell, iżda anke regoli dwar il-kuntratti u l-ħlas tas-salarji tal-assistenti li jkunu jaħdmu fl-Istati Membri.

Dawn għandhom isiru minn organizzazzjonijiet apposta, kwalifikati u rikonoxxuti fl-Istati Membri.

Ir-rapport jgħid ukoll li mhux iktar minn 25% tal-konċessjonijiet għall-assistenza parlamentari għandhom jintużaw għal servizi bħal studji ta' riċerka jew xogħol ta' konsultazzjoni ieħor.

Il-proċedura leġislattiva

L-istatut tal-assistenti bbażati fi Brussell jirrikjedi bidla fir-regolamenti dwar l-impjegati ċivili u staff ieħor tal-Unjoni Ewropea, u għalhekk hemm bżonn ta' proċedura leġislattiva formali.

Wara l-votazzjoni fil-plenarja matul is-seduta li jmiss, it-tibdil adottat irid jiġi approvat mill-Kunsill.

Il-mira hija li l-istatut tal-assistenti jidħol fis-seħħ f'Lulju tas-sena d-dieħla, eżatt wara l-elezzjonijiet Ewropej u flimkien mal-istatut il-ġdid tal-Membri tal-Parlament Ewropew.

Rapporteur Giuseppe GARGANI EPP-ED IT A6-0483/2008 L-impjegar u għall-ħlas tas-salarji tal-assistenti tal-MPE Proċedura: Konsultazzjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Standards Euro VI ġodda fuq l-emissjonijiet minn vetturi tqal

Il-MPE huma mistennija jivvotaw ftehima ta' kompromess li ntlaħqet bejn rappreżentanti tal-Parlament u tal-Kunsill li japprova limiti iktar stretti fuq l-emissjonijiet minn vetturi heavy-duty bħat-trakkijiet u l-karrozzi tal-linja.

Dawn l-emissjonijiet jinkludu l-prekursuri ta' l-ożonu, bħall-ossidi tan-nitroġenu u l-idrokarbonji, kif ukoll u l-materja partikulata.

Jekk il-Parlament jadotta dan it-test, ir-regolament il-ġdid imsejjaħ "Euro VI" jibda japplika mill-1 ta' Jannar 2014.

Il-proposta għal regolament dwar l-istandards Euro VI fiha regoli tekniċi u armonizzati għal vetturi ġodda li jkunu jiżnu iktar minn 2,610 kg.

Dawn il-vetturi ser ikollhom ikunu konformi mar-regoli l-ġodda biex ikunu jistgħu jiksbu l-approvazzjoni tat-tip necessarja.

Il-limiti l-ġodda għall-emissjonijiet eventwalment għandhom jieħdu post kemm il-limiti Euro IV, li ilhom japplikaw minn Novembru 2006, kif ukoll il-limiti Euro V, li bdew japplikaw f'Ottubru 2008.

Limitu ġdid għal-ossidi tan-nitroġenu

Il-test ta' kompromess jilqa' l-fatt li l-Kummissjoni trid tbaxxi l-limiti għal emissjonijiet ta' sustanzi li jniġġsu, bl-eċċezzjoni tal-limitu għall-ossidi tan-nitroġenu.

Bħala eżempju, il-limitu għall-ossidi tan-nitroġenu kollha għandu jkun ta' 400 mg/kWh, li jfisser tnaqqis ta' 80% meta mqabbel mal-Euro V.

Il-Kummissjoi hija mitluba biex jekk ikun hemm bżonn tispeċifika limitu speċifiku għad-Dijossidu tan-Nitroġenu (NO2).

Barra minn hekk, il-Kummissjoni għandha toħroġ proposta ġdida jekk tqis li hemm bżonn regolament għall-emissjonijiet ta' sustanzi oħra li jniġġsu.

Euro VI mill-1 ta' Jannar 2014

Jekk il-kompromess jiġi adottat, il-vetturi tqal ġodda ser ikollhom jikkonformaw mal-istandards tal-Euro VI mill-1 ta' Jannar 2014, disa' xhur qabel id-data proposta oriġinarjament mill-Kummissjoni.

Wara din id-data, ir-reġistrazzjoni, il-bejgħ u t-tħaddim ta' vetturi li ma jikkonformawx mal-istandards ser ikun ipprojbit.

Tipi ta' karozzi ġodda ser ikollhom jilħqu l-istandards sena qabel.

Il-Kummissjoni hija mitluba tadotta regolament tekniku b'rabta mal-Euro IV sal-1 ta' April 2010.

Wara, il-manifatturi ser ikollhom ċans jagħmlu t-tibdil tekniku neċessarju lill-vetturi li jkunu qegħdin jipproduċu.

Rapporteur Matthias GROOTE PES DE A6-0329/2008 L-approvazzjoni ta' tipi ta' vetturi bil-mutur u ta' magni Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Votazzjoni dwar il-pakkett għall-enerġija u l-klima

Wara dibattitu li sar matul is-seduta plenarja li għaddiet, il-MPE huma mistennija jivvutaw sitt rapporti fuq il-pakkett leġislattiv għall-enerġija u l-klima, li jistabilixxi miżuri biex l-UE tilħaq il-miri tagħha b'rabta mal-klima sal-2020.

Sitt rapporti ġew imħejja mill-Kumitat għall-Ambjent u dak għall-Industrija fi ħdan il-proċedura ta' deċiżjoni konġunta mal-Kunsill, u kull wieħed minnhom jitratta aspett differenti ta' dan il-pakkett.

Bħalissa diġà ntlaħaq ftehim informali fuq test ta' kompromess mal-Presidenza Franċiża dwar tlieta minn dawn ir-rapporti, bl-għan li l-leġislazzjoni tiġi adottata fl-ewwel qari tal-proċedura qabel l-aħħar tas-sena.

In-negozjati fuq ir-rapporti l-oħra għadhom għaddejjin.

Dan l-artiklu jagħti ħarsa ġenerali lejn il-kontenut tal-pakkett leġislattiv u l-artikli li jmiss jagħtu informazzjoni dettaljata dwar kull rapport li għandu jiġi vvutat matul is-seduta plenarja li jmiss.

Emissjonijiet ta' CO2 minn karozzi ġodda

L-użu tal-karozzi tal-passiġġieri fl-Unjoni Ewropea huwa responsabbli għal madwar 12% tal-emissjonijiet globali ta' dijossidu tal-karbonju (CO2).

Matul il-perjodu 1990-2004, filwaqt li l-UE globalment naqqset l-emissjonijiet tal-gassijiet b'effett ta' serra b'madwar 5%, l-emissjonijiet ta' CO2 mit-trasport tat-triq żdiedu b'26%.

L-għan ta' din il-proposta huwa li jiġi assigurat it-tħaddim tajjeb tas-suq intern għall-karozzi tal-passiġġieri permezz ta' regoli armonizzati biex l-emissjonijiet medji ta' CO2 fil-flotta ta' karozzi ġodda madwar il-Komunità b'kollox jiġu limitati għal ta' 120g CO2/km sa l-2012.

Jekk manifattur jonqos milli jilħaq il-mira tiegħu, dan ikollu jħallas multa għall-emissjonijiet żejda fir-rigward ta' kull sena kalendarja mill-2012 'il quddiem.

Ir-rapport tal-Kumitat għall-Ambjent kien imħejji minn Guido Sacconi (PES, IT) - il-MPE huma mistennija jivvutaw test ta' kompromess li dwaru ntlaħaq ftehim bejn ir-rappreżentanti tal-Parlament u tal-Presidenza Franċiża.

Il-kwalità tal-fjuwil: lejn inqas gassijiet b'effett ta' serra

Il-Kummissjoni pproponiet reviżjoni tad-Direttiva tal-1998 li stabbiliet speċifikazzjonijiet minimi għall-karburanti tal-petrol u tad-diżil biex tikkontribwixxi għat-tnaqqis ta' emissjonijiet tas-sustanzi li jniġġsu l-arja u tal-gassijiet serra mill-użu tal-karburanti.

Ir-rapport tal-Kumitat għall-Ambjent kien imħejji minn Dorette Corbey (PES, NL) - il-MPE huma mistennija jivvutaw test ta' kompromess li dwaru ntlaħaq ftehim bejn ir-rappreżentanti tal-Parlament u tal-Presidenza Franċiża.

Enerġija prodotta minn sorsi li jiġġeddu

Il-Kummissjoni pproponiet li tistabbilixxi mira vinkolanti globali bl-għan li 20% tal-konsum tal-enerġija jsir minn sorsi li jiġġeddu.

Ipproponiet ukoll miri vinkolanti nazzjonali sal-2020 skont il-mira globali.

It-tliet setturi involuti huma dawk tal-elettriku, it-tisħin u t-tkessiħ, kif ukoll it-trasport.

L-Istati Membri għandhom ikunu jistgħu jagħżlu t-taħlita ta' dawn is-setturi sabiex jilħqu l-mira nazzjonali tagħhom.

Madankollu, il-proposta tgħid li sal-2020, l-Istati Membri għandhom jilħqu mira vinkolanti ta' 10% għas-sehem ta' enerġija minn sorsi li jiġġeddu fis-settur tat-trasport.

Ir-rapport tal-Kumitat għall-Industrija kien imħejji minn Claude Turmes (Greens/ALE, LU) - il-MPE huma mistennija jivvutaw test ta' kompromess li dwaru ntlaħaq ftehim bejn ir-rappreżentanti tal-Parlament u tal-Presidenza Franċiża.

Reviżjoni tal-iskema ETS

L-iskema għall-iskambju ta' kwoti ta' emissjonijiet ta' gassijiet b'effett ta' serra (ETS - Emission Trading Scheme ) talloka numru ta' permessi għall-emissjonijiet lill-operaturi parteċipanti ta' din l-iskema.

In-numru totali ta' permessi jpoġġi limitu fuq l-emissjonijiet totali.

Waqt li ċerti permessi jiġu allokati b'xejn, oħrajn jiġu skambjati permezz ta' rkant sabiex it-tnaqqis fl-emissjonijiet isir fejn ikun l-aktar effettiv skont l-investiment magħmul f'teknoloġija nodfa.

L-impatt ambjentali li rriżulta mill-ewwel fażi tal-iskema EU ETS kien limitat minħabba allokazzjoni eċċessiva ta' permessi f'ċerti Stati Membri u ċerti setturi.

Għalhekk, il-Kummissjoni pproponiet reviżjoni ta' din l-iskema.

Ir-rapport tal-Kumitat għall-Ambjent kien imħejji minn Avril Doyle (EPP-ED, IE) - in-negozjati għal test ta' kompromess għadhom għaddejjin.

Qsim tal-piż

Il-proposta tal-Kummissjoni dwar il-qsim tal-piż tiddetermina l-kontribuzzjoni tal-Istati Membri fl-isforzi biex tintlaħaq il-mira għat-tnaqqis ta' emissjoniet ta' gassijiet b'effett ta' serra mill-2013 sal-2020 permezz tal-limitazzjoni tal-emissjonijiet tal-gassijiet serra minn sorsi mhux koperti mill-ETS.

L-isforzi ta' tnaqqis mill-Istati Membri għandhom ikunu bbażati fuq il-prinċipju tas-solidarjetà, filwaqt li jitqies il-Prodott Gross Domestiku għal kull ras.

Ir-rapport tal-Kumitat għall-Ambjent kien imħejji minn Satu Hassi (Greens/ALE, FI) - in-negozjati għal test ta' kompromess għadhom għaddejjin.

Il-ġbir u l-ħażna tal-karbonju

Din il-proposta tal-Kummissjoni hija ddisinjata biex tiżgura li l-ġbir u l-ħażna tas-CO2 isiru alternattiva disponibbli ta' mitigazzjoni, u li dan isir bis-sikurezza u r-responsabbiltà.

L-Istati Membri ser ikunu jistgħu jiddeterminaw iż-żoni li għandhom ikunu disponibbli għall-ħażna u l-kundizzjoni għall-użu tas-sit, inklużi dispożizzjonijiet li jirregolaw l-esplorazzjoni.

Il-proposta tkopri l-obbligazzjonijiet tat-tħaddim, tal-għeluq tas-sit u ta' wara l-għeluq, l-obbligazzjonijiet ta' monitoraġġ u ta' rrappurtar, l-ispezzjonijiet, il-miżuri f'każ ta' irregolaritajiet jew rilaxx, kif ukoll l-forniment ta' garanzija finanzjarja.

Ir-rapport tal-Kumitat għall-Ambjent kien imħejji minn Chris Davies (ALDE, UK) - in-negozjati għal test ta' kompromess għadhom għaddejjin.

Stqarrija għall-Istampa: In-negozjati dwar il-pakkett leġislattiv għall-enerġija u l-klima - bżonn li jintlaħaq ftehim malajr kemm jista' jkun

-//EP//TEXT IM-PRESS 20081208BRI43933 FULL-TEXT DOC XML V0//MT

Enerġija u Klima: Lejn tnaqqis ta' 10% tal-gassijiet b'effett ta' serra mill-fjuwil

Id-Direttiva tal-1998 li stabbiliet speċifikazzjonijiet minimi għall-karburanti tal-petrol u tad-diżil biex tikkontribwixxi għat-tnaqqis ta' emissjonijiet tas-sustanzi li jniġġsu l-arja u tal-gassijiet b'effett ta' serra mill-użu tal-karburanti qiegħda tiġi riveduta.

Il-MPE ser jivvotaw test li dwaru intlaħaq ftehim informali bejn rappreżentanti tal-Parlament u tal-Presidenza Franċiża u li jgħid li l-fornituri tal-fjuwil għandhom inaqqsu l-emissjonijiet gradwalment b'10% sal-2020.

Wara li l-Kumitat għall-Ambjent adotta rapport imħejji minn Dorette Corbey (PES, NL), intlaħaq ftehim informali dwar test ta' kompromess bejn rappreżentanti tal-Parlament u tal-Presidenza Franċiża dwar il-miri li għandhom jitlaħqu b'rabta mar-reviżjoni ta' din id-Direttiva.

It-test ta' kompromess jgħid li sas-sena 2020, il-fornituri tal-fjuwil għandhom inaqqsu b'mod gradwali kemm jista' jkun, l-emissjonijiet ta' gassijiet b'effett ta' serra kkawżati mill-estrazzjoni, it-trasport, id-distribuzzjoni kif ukoll l-kombustjoni tal-fjuwil, b'10%:

- Sal-aħħar tal-2020, għandu jsir tnaqqis vinkolanti ta' 6% meta mqabbel mal-livelli tal-2010; l-Istati Membri jistgħu jistabilixxi miri intermedjarji ta' 2% sal-aħħar tal-2014 u ta' 4% oħra sal-aħħar tal-2017;

- Tnaqqis indikattiv addizzjonali ta' 2% għandu jsir permezz tal-użu ta' vetturi elettriċi (li ma jinkludux il-ferroviji), kif ukoll permezz ta' teknoloġiji ġodda bħal dawk għall-ġabra u l-ħażna tal-karbonju tul il-proċess ta' produzzjoni;

- Kredditu akkwistat permezz tal-Mekkaniżmu tan-Nazzjonijiet Uniti għall-Iżvilupp Nadif għandu jikseb tnaqqis ulterjuri ta' 2%.

Fir-rapport tiegħu, il-Kumitat għall-Ambjent kien appoġġja l-proposta tal-Kummissjoni li tobbliga lill-fornituri tal-fjuwil biex inaqqsu l-emissjonijiet b'10% sal-2020, iżda t-test ta' kompromess jistabilixxi mira vinkolanti ta' tnaqqis ta' 6%.

Il-Kummissjoni hija mitluba biex sal-2012 tagħmel studju li jista' twassal għal tibdil fid-direttiva sabiex t-tnaqqis indikattiv ta' 4% isir vinkolanti wkoll.

Biex dan it-test ta' kompromess jiġi adottat, irid jiġi approvata formalment mill-Parlament permezz tal-votazzjoni matul is-seduta plenarja li jmiss kif ukoll mill-Kunsill mingħajr tibdil ulterjuri.

Rapporteur Dorette CORBEY PES NL A6-0496/2008 Il-monitoraġġ u t-tnaqqis ta' gassijiet b'effett ta' serra mill-fjuwils (trasport fit-toroq u tbaħħir intern) Proċedura: Kodeċiżjoni

Enerġija u Klima: Emissjonijiet ta' CO2 minn karozzi ġodda

L-użu tal-karozzi tal-passiġġieri fl-UE huwa responsabbli għal madwar 12% tal-emissjonijiet globali ta' CO2.

Matul il-perjodu 1990-2004, filwaqt li l-UE globalment naqqset l-emissjonijiet tal-gassijiet b'effett ta' serra b'madwar 5%, l-emissjonijiet ta' CO2 mit-trasport tat-triq żdiedu b'26%.

Il-MPE ser jivvotaw test li dwaru intlaħaq ftehim bejn rappreżentanti tal-Parlament u tal-Presidenza Franċiża dwar il-miri futuri għall-emissjonijiet ta' CO2 minn karozzi tal-passiġġieri ġodda.

Il-Kummissjoni ħarġet proposta għal direttiva biex jiġi assigurat it-tħaddim tajjeb tas-suq intern għall-karozzi tal-passiġġieri permezz ta' regoli armonizzati biex l-emissjonijiet medji ta' CO2 fil-flotta ta' karozzi ġodda madwar il-Komunità b'kollox jiġu limitati għal ta' 120g CO2/km sa l-2012.

Jekk manifattur jonqos milli jilħaq il-mira tiegħu, dan ikollu jħallas multa għall-emissjonijiet żejda fir-rigward ta' kull sena kalendarja mill-2012 'il quddiem.

Wara l-adozzjoni tar-rapport imħejji minn Guido Sacconi (PES, IT) fi ħdan il-Kumitat għall-Ambjent, intlaħaq ftehim informali dwar test ta' kompromess bejn rappreżentanti tal-Parlament u tal-Presidenza Franċiża dwar il-miri futuri għall-emissjonijiet ta' CO2 minn karozzi tal-passiġġieri ġodda.

Iżda biex din il-ftehima tiġi adottata, għad trid tiġi approvata formalment mill-Parlament permezz tal-votazzjoni matul is-seduta plenarja li jmiss kif ukoll mill-Kunsill.

It-test ta' kompromess jappoġġja l-mira proposta mill-Kummissjoni għal medja ta' 120g CO2/km għall-industrija tal-karozzi sa l-2012 - bħalissa din il-medja hija ta' 160g CO2/km.

Mira ta' 130g CO2/km għandha tintlaħaq permezz ta' titjib fit-teknoloġija tal-mutur tal-vetturi.

Tnaqqis ulterjuri ta' 10g CO2/km għandu jsir permezz ta' titjib tekniku ieħor bħall-użu ta' bijofjuwils.

Il-kompromess jgħid ukoll li għandha tiġi stabbilita mira fuq tul ta' żmin twil għal medja ta' emissjonijiet ta' mhux iktar minn 95g CO2/km mill-1 ta' Jannar 2020, permezz ta' titjib fit-teknoloġija tal-muturi tal-vetturi - hekk kif kien ippropona l-Kumitat għall-Ambjent.

Manifatturi tal-karozzi ser ikollhom jilħqu miri intermedjarji li jiżguraw li l-medja tal-emissjonijiet ta' CO2 ta' 65% tal-flotta tagħhom minn Jannar 2012, 75% minn Jannar 2013, 80% minn Jannar 2014 u 100% minn Jannar 2015, tkun konformi mal-miri speċifika għall-emissjonijiet ta' CO2 ta' kull manifattur.

Dawk li jaqbżu dawn il-miri ser ikollhom iħallsu multi għall-emissjonijiet għal kull gramma ta' CO2 żejda.

Mill-2012 sa l-2018 il-multi ser ikunu ta' €5 għall-ewwel gramma ta' CO2, €15 għat-tieni gramma, €23 għat-tielet gramma u €95 mir-raba' gramma 'l fuq.

Mill-2019, il-multi ser ikunu ta' €95 għal kull gramma żejda.

Rapporteur Guido SACCONI PES IT A6-0419/2008 Standards ta' rendiment rigward emissjonijiet minn karozzi ġodda Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Enerġija u klima: il-karbonju, il-qsim tal-piż u r-reviżjoni tal-ETS

Il-MPE ser jivvutaw sitt rapporti fuq il-pakkett għall-enerġija u l-klima, li jistabilixxi miżuri biex l-UE tilħaq il-miri tagħha b'rabta mal-klima sal-2020.

Mis-sitt rapporti mħejja mill-Kumitat għall-Ambjent u dak għall-Industrija b'rabta ma' dan il-pakkett leġislattiv, għadhom għaddejjin negozjati bejn ir-rappreżentanti tal-Parlament u tal-Presidenza Franċiża bl-għan li jintlaħaq ftehim informali li jista' jwassal għall-adozzjoni tal-leġislazzjonijiet rispettivi qabel l-aħħar tas-sena.

Il-ġbir u l-ħażna tal-karbonju

Il-Kummissjoni pproponiet li jkun żgurat li l-ġbir u l-ħażna tas-CO2 isiru alternattiva disponibbli ta' mitigazzjoni, u li dan isir bis-sikurezza u r-responsabbiltà.

L-Istati Membri għandhom ikunu jistgħu jiddeterminaw iż-żoni li għandhom ikunu disponibbli għall-ħażna u l-kundizzjoni għall-użu tas-sit, inklużi dispożizzjonijiet li jirregolaw l-esplorazzjoni.

Il-Kumitat għall-Ambjent irid li l- power stations kbar li jinbnew wara l-2015 għandhom ikunu mgħammra b'teknoloġija ġdida għall-ġbir u l-ħażna tal-karbonju.

Ir-rapport imħejji minn Chris Davies (ALDE, UK) jipproponi l-iffinanzjar ta' 12-il proġett dimostrattiv li jiġi mill-permessi tal-ETS.

Il-Kumitat jintroduċi dispożizzjoni ġdida biex jiġi stabbilit standard ta' rendiment għall-emissjonijiet ta' power stations ġodda b'kapaċità ta' iktar minn 300 megawatt.

Il-MPE jaqblu li għandu jiġi stabbilit fond għall-monitoraġġ u r-rimedjazzjoni ta' żoni ta' ħażna magħluqa u huma tal-fehma li l-operatur għandu jibqa' responsabbli għal dawn iż-żoni tul 50 sena.

Qsim tal-piż għat-tnaqqis ta' emissjoniet

L-isforzi ta' tnaqqis mill-Istati Membri għandhom ikunu bbażati fuq il-prinċipju tas-solidarjetà, filwaqt li jitqies il-Prodott Gross Domestiku għal kull ras.

L-Istati Membri li bħalissa għandhom PGD għal kull ras relattivament baxx, u għalhekk għandhom aspettativi għoljin għat-tkabbir tal-PGD, jistgħu jżidu fl-emissjonijiet tal-gassijiet serra tagħhom meta mqabbla mal-2005.

L-Istati Membri li bħalissa għandhom PGD għal kull ras relattivament għoli jkollhom inaqqsu l-emissjonijiet tagħhom tal-gassijiet serra meta mqabbla mal-2005.

Ir-rapport imħejji minn Satu Hassi (Greens/ALE, FI) fi ħdan il-Kumitat għall-Ambjent, jappoġġja l-miri nazzjonali proposti mill-Kumissjoni għall-perjodu 2013-2020.

Barra minn hekk, il-MPE qegħdin jipproponu miri ġodda ta' tnaqqis (għal perjodu wara l-2020) ta' mill-anqas 50% sal-2035 u ta' 60% sa 80% sal-2050 meta mqabbla mal-livelli fl-1990.

Dawk l-Istati Membri li jkollhom livelli ta' emissjonijiet ta' gassijiet b'effett ta' serra iktar baxxi minn dak li hu permess għandhom ikunu jistgħu jitrasferixxu, ibiegħu jew isellfu parti mill-allokazzjoni tagħhom lil Stati Membri oħra, sabiex dawn ikunu jistgħu jilħqu l-mira tagħhom.

Id-dħul li jsir minn dawn it-trasferimenti għandu jiġi investit fl-effiċjenza tal-enerġija, fl-enerġija prodotta minn sorsi li jiġġeddu jew f'tipi ta' trasport li ma jagħmlux ħsara lill-klima.

Reviżjoni tal-iskema ETS

L-iskema għall-iskambju ta' kwoti ta' emissjonijiet ta' gassijiet b'effett ta' serra (ETS - Emission Trading Scheme ) talloka numru ta' permessi għall-emissjonijiet lill-operaturi parteċipanti ta' din l-iskema.

In-numru totali ta' permessi jpoġġi limitu fuq l-emissjonijiet totali.

Waqt li ċerti permessi jiġu allokati b'xejn, oħrajn jiġu skambjati permezz ta' rkant sabiex it-tnaqqis fl-emissjonijiet isir fejn ikun l-aktar effettiv skont l-investiment magħmul f'teknoloġija nodfa.

L-impatt ambjentali li rriżulta mill-ewwel fażi tal-iskema EU ETS kien limitat minħabba allokazzjoni eċċessiva ta' permessi f'ċerti Stati Membri u ċerti setturi.

Ir-reviżjoni tal-ETS proposta mill-Kummissjoni tipprovdi li l-iskambju permezz irkant isir regola ġenerali fis-settur tal-enerġija u f'dak tal-ġabra u l-ħażna tal-karbonju.

Fil-każ ta' installazzjonijiet f'setturi oħrajn, għandha ssir tranżizzjoni gradwali li tibda minn allokazzjoni b'xejn ta' 80% tas-sehem rispettiv tal-kwantità totali ta' permessi, li tonqos kull sena sakemm sa l-2020 ma tibqa' ssir l-ebda allokazzjoni b'xejn.

Fl-istess ħin, industriji li jużaw l-enerġija b'mod intensiv, fejn hemm riskju sinifikanti ta' rilaxx ta' karbonju, jistgħu jikkwalifikaw għal sa 100% tal-allokazzjonijiet b'xejn.

Permezz tar-rapport imħejji minn Avril Doyle (EPP-ED, IE), il-Kumitat għall-Ambjent laqa' l-pjanijiet tal-Kummissjoni biex sal-2020 tnaqqas il-livelli ta' gassijiet b'effett ta' serra mill-biċċa l-kbira tas-setturi industrijali b'21% meta mqabbla mal-livelli fl-2005, kif ukoll biex il-permessi ta' emissjonijiet b'xejn jitnaqqsu ftit ftit sakemm dan iwassal għal rkant sħiħ, ħlief fis-setturi li jużaw l-enerġija b'mod intensiv.

Skont il-MPE, 85% (mhux 80% kif propost mill-Kummissjoni) tal-permessi ta' emissjonijiet għas-settur tal-manifattura għandhom jiġu allokati b'xejn fl-2013 sakemm fl-2020 ma tibqa' ssir l-ebda allokazzjoni b'xejn.

Il-Kumitat appoġġja l-proposta li ssir eċċezzjoni għal setturi b'riskju serju ta' rilaxx ta' karbonju, biex dawn ikunu jistgħu jikkwalifikaw għal massimu ta' 100% tal-allokazzjoniet b'xejn sal-2020.

Avril DOYLE EPP-ED IE Satu HASSI Greens/EFA FI Rapporteurs Chris DAVIES ALDE GB A6-0406/2008 Skambju tal-kwoti ta' emissjonijiet tal-gass b'effett serra (DOYLE) A6-0411/2008 L-isforz ta' l-Istati Membri biex inaqqsu l-emissjonijiet tagħhom tal-gassijiet b'effett ta' serra (HASSI) A6-0414/2008 Il-ħażna ġeoloġika tad-dijossidu tal-karbonju (DAVIES) Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Enerġija u klima: Enerġija prodotta minn sorsi li jiġġeddu

Il-Kummissjoni pproponiet miri vinkolanti nazzjonali li l-Istati Membri jridu jilħqu sabiex jiżguraw li sas-sena 2020, 20% tal-konsum tal-enerġija fl-UE jsir minn sorsi li jiġġeddu.

Il-MPE ser jivvotaw test li dwaru intlaħaq ftehim bejn rappreżentanti tal-Parlament u tal-Presidenza Franċiża, li qablu li l-evalwazzjoni futura tal-implimentazzjoni tad-direttiva m'għandhiex taffettwa l-miri ġenerali ta' 20%.

It-test jinkludi wkoll eżenzjonijiet għal Malta fis-settur tal-avjazzjoni.

Wara li l-Kumitat għall-Industrija adotta r-rapport imħejji minn Claude Turmes (Greens/ALE, LU) dwar din il-proposta, baqgħu għaddejjin negozjati bejn ir-rappreżentanti tal-Parlament u tal-Presidenza Franċiża u ntlaħaq ftehim informali dwar test ta' kompromess bl-għan li d-direttiva tkun tista' tiġi adottata fl-ewwel qari tal-proċedura ta' deċiżjoni konġunta.

Biex dan it-test ta' kompromess jiġi adottat, irid jiġi approvata formalment mill-Parlament permezz tal-votazzjoni matul is-seduta plenarja li jmiss kif ukoll mill-Kunsill mingħajr tibdil ulterjuri.

It-test ta' kompromess isolvi l-kwistjoni li dwarha kien għad hemm nuqqas ta' qbil bejn l-istituzzjonijiet: għaldaqstant, l-evalwazzjoni tal-implimentazzjoni tad-direttiva li għandha ssir mill-Kummissjoni sal-2014, m'għandhiex taffettwa l-miri ġenerali ta' 20% iżda għandha sservi biex, jekk ikun hemm bżonn, ittejjeb l-effiċjenza tal-mekkaniżmi ta' koperazzjoni.

It-test ta' kompromess jinkludi l-proposti tal-Kumitat għall-Industrija dwar il-mekkaniżmi ta' koeprazzjoni sabiex l-Istati Membri jkunu jistgħu:

- jimplimentaw proġetti dwar il-produzzjoni ta' elettriku aħdar, it-tisħin u t-tkessiħ, b'mod konġunt ma' Stati Membri oħra;

- jitrasferixxu l-enerġija prodotta minn sorsi rinovabbli bejn xulxin b'mod statistiku;

- jikkoordinaw l-iskemi ta' appoġġ nazzjonali.

Barra minn hekk, il-test iżid il-possibiltà li fil-mekkaniżmi jiġi inkluż l-elettriku aħdar użat fi Stat Membru iżda li jiġi prodott minn proġetti konġunti ma' pajjiżi terzi.

Eżempju ta' dan huma l-pjanti termali solari li għandhom jinbnew fil-futur fl-Afrika ta' Fuq, skont il-Pjan Solari Mediterran li kien imħabbar f'Lulju li għadda fis-Samit għall-Mediterran li sar f'Pariġi.

Il-kompromess jappoġġja wkoll il-proposta li sal-2020, l-Istati Membri għandhom jilħqu mira vinkolanti ta' 10% għas-sehem ta' enerġija minn sorsi li jiġġeddu fis-settur tat-trasport.

Eżenzjoni għas-settur tal-avjazzjoni f'Malta

Għal Stati Membri li jiddependu ħafna fuq l-avjazzjoni, bħalma huwa l-każ għal Malta u għal Ċipru, ser ikun hemm eżenzjoni parzjali fil-kalkolu tal-konsum totali ta' enerġija tagħhom.

B'mod ġenerali, l-enerġija wżata għall-avjazzjoni m'għandhiex tkun iktar minn 6.18% tal-konsum totali ta' enerġija tal-Istati Membru kkonċernat.

Għal Malta u għal Ċipru, il-persentaġġ ta' enerġija wżata mill-avjazzjoni li ser tittieħed inkonsiderazzjoni ser ikun massimu ta' 4.12% tal-konsum finali tagħhom.

Rapporteur Claude TURMES Greens/EFA LU A6-0369/2008 Enerġija prodotta minn sorsi li jiġġeddu Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Turiżmu

Turiżmu fir-reġjuni kostali tul is-sena kollha

It-turiżmu huwa fattur prinċipali għall-iżvilupp soċjali u ekonomiku f'termini ta' żieda fil-Prodott Gross Domestiku tar-reġjuni ta' max-xtut fl-Unjoni Ewropea.

Iżda t-turiżmu f'dawn iż-żoni għandu t-tendenza li jkun staġjonali u huwa kkaratterizzat minn nuqqas ta' ħaddiema tas-sengħa.

Il-Kumitat għall-Iżvilupp Reġjonali huwa tal-fehma li t-turiżmu tal-kosta għandu jkun estiż tul is-sena kollha waqt li jiġi żgurat il-ħarsien tal-wirt naturali u kulturali tal-kosta.

Permezz tar-rapport imħejji minn Jamila Madeira (PES, PT), il-Kumitat għall-Iżvilupp reġjonali jisħaq li l-kummerċ tradizzjonali tal-istaġun għandu jiġi estiż tul is-sena kollha permezz tad-diversifikazzjoni tal-prodott u ta' forom alternattivi ta' turiżmu.

Dawn jinkludu t-turiżmu marbut mal-kummerċ, il-kultura, is-saħħa, l-isport, il-biedja, kfi ukoll dak marbut mal-baħar.

Għalhekk, il-Kumitat qiegħed iħeġġeġ lill-Istati Membri biex jiddisinjaw strateġiji u pjanijiet integrati speċifiċi.

Approċċ integrat lejn it-turiżmu tax-xtut

Il-Kumitat jirrakkomanda approċċ integrat lejn it-turiżmu tax-xtut fil-kuntest tal-politika tal-UE tal-koeżjoni, dik marittima, tas-sajd, il-politika ambjentali, tat-trasport, tal-enerġija, il-politika soċjali kif ukoll dik tas-saħħa, sabiex jinħolqu sinerġiji u jiġu evitati azzjonijiet inkonsistenti.

L-Istati Membri huma mistiedna japplikaw dan l-approċċ integrat meta jagħżlu u jwettqu proġetti marbuta max-xtut, jadottaw metodu intersettorjali u jagħtu prijorità lill-ħolqien ta' sħubijiet pubbliċi-privati, sabiex titnaqqas il-pressjoni fuq l-amministrazzjonijiet lokali kkonċernati.

Barra minn hekk, ir-reġjuni ta' max-xtut huma mistiedna jwaqqfu u jappoġġjaw aġenziji reġjonali jew lokali ta' żvilupp li għandhom jgħinu lill-professjonisti tan-netwerks, l-istituzzjonijiet, l-esperti u l-amministraturi fl-istess żona, waqt li joffru konsultazzjonijiet u informazzjoni lil benefiċjarji potenzjali kemm mis-settur pubbliku u kemm mis-settur privat.

L-infrastruttura u l-ambjent

Il-Kumitat huwa tal-fehma li hemm rabta fundamentali bejn infrastruttura li taħdem tajjeb u reġjun turistiku ta' suċċess.

Għalhekk jistieden lill-awtoritajiet kompetenti biex ifasslu pjanijiet għall-ottimizzazzjoni tal-infrastruttura lokali, għall-benefiċċju kemm tat-turisti, kif ukoll tar-residenti lokali.

Il-Kumitat jinkoraġġixxi wkoll l-użu ta' "ktajjen ta' mobilità" sostenibbli li jgħaqqdu t-trasport pubbliku lokali, il-pisti għar-roti u l-passaġġi għall-mixi.

Il-Kummissjoni hija mħeġġa tintegra l-objettivi Komunitarji tat-tnaqqis tal-emissjonijiet tas-CO2 fil-politika tat-trasport u tat-turiżmu u tinkoraġġixxi miżuri li jħarsu t-turiżmu sostenibbli mill-effetti tal-bidla fil-klima.

Il-politiki għall-iżvilupp tat-turiżmu għandhom jinkludu kemm il-ħarsien tal-ambjent kif ukoll il-protezzjoni ta' fatturi storiċi u teżori arkeoloġiċi.

Ir-rapport adottat jgħid ukoll li infrastruttura fiżika żejda tista' tkun ta' ħsara għall-attrazzjoni tat-turiżmu tal-kosta.

Għalhekk ir-reġjuni tal-kosta huma mħeġġa jinvestu f'alternattivi oħra, bħal servizzi bbażati fuq l-ITC, potenzjali ġodda tal-prodotti ta' tradizzjoni lokali u taħriġ ta' livell għoli għall-ħaddiema fis-settur turistiku.

Il-koeżjoni territorjali

Il-koeżjoni territorjali tista' ttejjeb ir-rabtiet bejn il-kosta u ż-żoni interni tal-pajjiż permezz, pereżempju billi ssir konnessjoni bejn l-attivitajiet tal-kosta mat-turiżmu rurali u urban, tittejjeb l-aċċessibilità għat-turiżmu barra mill-istaġun favorit mat-turisti, u billi tingħata aktar attenzjoni lill-prodotti lokali.

Il-Jum Marittimu Ewropew

Il-Kummissjoni hija mistiedna torganizza avveniment speċjali biex jiġi ċċelebrat il-Jum Marittimu Ewropew, preferibilment fl-20 ta' Mejju, li jiffoka fuq it-turiżmu fiż-żoni ta' max-xtut bl-għan li jitrawwmu l-kuntatti bejn l-imsieħba u jsir skambju tal-aħjar prattiki, pereżempju bl-implimentazzjoni tal-mudell integrat ta' mmaniġġjar ta' kwalità tal-UE.

Is-27 Stat Membru tal-UE għandhom total ta' aktar minn 89,000km ta' xtut u skont studji, fl-2010 madwar 75% tal-umanità se tkun qed tgħix fir-reġjuni ta' max-xtut.

Skont ir-rapporteur, din il-konċentrazzjoni ta' popolazzjoni fiż-żoni ta' max-xtut hija indikattiva tal-ħtieġa li jkun hemm approċċ pragmatiku lejn l-impatt tat-turiżmu fuq iż-żoni ta' max-xtut, u aktar u aktar, fuq l-ekonomija Ewropea fuq il-livelli nazzjonali, reġjonali u lokali.

Rapporteur Jamila MADEIRA PES PT A6-0442/2008 L-aspetti tal-iżvilupp reġjonali tal-impatt tat-turiżmu f'reġjoni kostali Proċedura: Inizjattiva

-//EP//TEXT IM-PRESS 20081208BRI43933 FULL-TEXT DOC XML V0//MT

Politika tax-xogħol

Ġimgħa xogħol ta' mhux iktar minn 48 siegħa - mingħajr opt-outs

Skont il-Kumitat għall-Impjiegi u l-Affarijiet Soċjali, fl-Unjoni Ewropea, l-ammont ta' ħin ta' xogħol massimu li għandu jsir f'ġimgħa għandu jkun ta' 48 siegħa u l-opt-outs għal din ir-regola għandhom jitneħħew fi żmien tliet snin.

Il-Kumitat wera ċar il-fatt li ma jaqbilx mal-pożizzjoni komuni tal-Kunsill f'dan ir-rigward.

Il-Parlament għandu jadotta l-pożizzjoni uffiċjali tiegħu fit-tieni qari tal-proċedura ta' deċiżjoni konġunta matul is-seduta plenarja tas-16 ta' Diċembru fi Strasburgu.

Bħalissa għadhom għadejjin negozjati mal-Kunsill bl-għan li tintlaħaq ftehima dwar test ta' kompromess qabel il-votazzjoni fi Strasburgu.

Il-proċedura s'issa

Il-proposta tal-Kummissjoni tal-2003 għar-reviżjoni tal-leġislazzjoni eżistenti fuq il-ħin tax-xogħol tieħu inkonsiderazzjoni l-każisitika riċenti tal-Qorti Ewropea tal-Ġustizzja b'rabta mal-ħin on-call .

Barra minn hekk, tiffoka fuq id-derogi għall-ħin ta' xogħol massimu li jista' jsir f'ġimgħa, kif ukoll il-possibilità li dan il-limitu jinqabeż jekk il-ħaddiem jaqbel mal-użu ta' opt-out - klawżola li tintuża l-iktar fir-Renju Unit, iżda anke f'Malta.

Il-Parlament Ewropew adotta l-pożizzjoni tiegħu dwar din il-proposta fl-ewwel qari tal-proċedura ta' deċiżjoni konġunta flimkien mal-Kunsill f'Mejju 2005.

Dak iż-żmien, il-Parlament kien żamm il-massimu ta' 48 siegħa xogħol fil-ġimgħa u rrifjuta l-klawżola tal- opt-out - u għalhekk iddeċieda li kellha titneħħa fi żmien tliet snin.

Fl-istess ħin, il-Parlament kien introduċa ċertu ammont ta' flessibilità għall-kumpaniji billi ippermetta l-kalkolu tal-medja ta' ħin tax-xogħol fuq perjodu ta' referenza ta' tnax-il xahar, minflok erba' xhur, kif kien propost oriġinarjament.

Barra minn hekk, il-Parlament sosta li ħin on-call - li l-iktar jintuża fis-settur mediku - għandu jitqies bħala ħin ta' xogħol.

F'Ġunju 2008, il-Kunsill adotta pożizzjoni komuni dwar dan is-suġġett, li reġa' introduċa l- opt-out b'ċerti limiti: il-ħaddiema jistgħu jaħdmu sa medja ta' 60 siegħa fil-ġimgħa fuq perjodu ta' referenza ta' tliet xhur sakemm ma jkunx hemm ftehima kollettiva li tgħid mod ieħor; u sa medja ta' 65 siegħa fil-ġimgħa jekk din tkun tinkludi ħinijiet on-call li matulu ma ssir ebda attività u sakemm ma jkunx hemm ftehima kollettiva li tgħid mod ieħor.

Il-Kunsill għamel ukoll distinzjoni bejn ħin on-call b'attività - li għandu jitqies bħala ħin ta' xogħol - u ħin on-call li matulu ma ssir ebda attività - meta ħaddiem ikun on-call iżda ma jintalabx jaħdem.

Meta ħaddiema ma jkunux jistgħu jieħdu l-perjodi ta' mistrieħ normali, dawn għandhom jingħataw perjodu ta' mistrieħ kompensatorju.

Il-Kunsill huwa tal-fehma li l-Istati Membri għandhom jiddeterminaw meta għandu jingħata dan il-perjodu kompensatorju.

Permezz tar-rapport imħejji minn Alejandro Cercas (PES, ES), il-Kumitat għall-Impjiegi u l-Affarijiet Soċjali wera ċar il-fatt li ma jaqbilx mal-pożizzjoni komuni tal-Kunsill kemm dwar il-kwistjonijiet tal- opt-out u tal-ħin on-call , kif ukoll dwar meta għandu jingħata l-perjodu kompensatorju.

Il-Membri fil-Kumitat adottaw ukoll emendi li jiċċaraw is-sitwazzjoni ta' ħaddiema li jkollhom iktar minn kuntratt ta' xogħol wieħed: f'dan il-każ, il-ħin ta' xogħol għandu jkun it-total tal-ħinijiet kollha li l-persuna tkun ħadmet taħt kull kuntratt.

Barra minn hekk, il-Membri speċifikaw liema kategoriji ta' managers m'għandhomx ikunu affettwati minn din id-Direttiva: chief executive officers jew ħaddiema f'pożizzjonijiet simili, is- senior managers li jiġu immedjatament taħthom, u persuni li jkunu nħatru direttament mill-bord tad-diretturi.

Il-Kumitat għall-Impjiegi u l-Affarijiet Soċjali kkonferma l-pożizzjoni tal-Parlament fl-ewwel qari tal-proċedura li l-possibilità li ħaddiem jagħmel użu tal- opt-out biex b'hekk ikun jista' jaħdem iktar minn 48 siegħa fil-ġimgħa, għandha titneħħa fi żmien tliet snin wara li d-Direttiva riveduta tidħol fis-seħħ.

Ħin on-call

Il-Kumitat għaraf illi hemm differenza bejn ħin on-call li matulu titwettaq attività u ħin on-call li matulu l-ħaddiem ma jkunx intalab jaħdem.

Madankollu, il-Membri fil-Kumitat iddeċiedew li l-perjodu sħiħ ta' ħin on-call , inkluż il-ħin fejn ma ssirx attività, għandu jitqies bħala ħin ta' xogħol.

Perjodi ta' mistrieħ kompensatorji

Il-Kumitat insista li l-perjodu ta' mistrieħ kompensatorju għandu jingħata fl-aħħar tal-perjodu ta' xogħol, skont il-leġislazzjoni applikabbli jew ftehima bejn l-imsieħba soċjali.

Dan ir-rapport kien adottat mill-Kumitat għall-Impjiegi u l-Affarijiet Soċjali fil-5 ta' Novembru 2008, b'35 vot favur, 13-il vot kontra u 2 astensjonijiet.

Il-Parlament għandu jadotta l-pożizzjoni uffiċjali tiegħu fit-tieni qari tal-proċedura ta' deċiżjoni konġunta matul is-seduta plenarja tas-16 ta' Diċembru fi Strasburgu.

Bħalissa għadhom għadejjin negozjati mal-Kunsill bl-għan li tintlaħaq ftehima dwar test ta' kompromess qabel il-votazzjoni fi Strasburgu.

Jekk ma tintlaħaq l-ebda ftehima, ikollha tinbeda l-proċedura ta' konċiljazzjoni, li matulha jkomplu għaddejjin negozjati bejn il-Parlament u l-Kunsill.

Rapporteur Alejandro CERCAS PSE ES A6-0440/2008 L-organizzazzjoni tal-ħin tax-xogħol Proċedura: Kodeċiżjoni Revision of the working time directive: state of play

-//EP//TEXT IM-PRESS 20081208BRI43933 FULL-TEXT DOC XML V0//MT

Kunsill Ewropew

Il-konklużjonijiet tal-Kunsill Ewropew, sitt xhur Presidenza Franċiża ma' Nicolas Sarkozy

Nhar it-Tlieta 16 ta' Diċembru ser isiru stqarrijiet mill-Kunsill u mill-Kummissjoni dwar ir-riżultat tal-Kunsill Ewropew tal-11 u t-12 ta' Diċembru 2008.

Matul l-istess dibattitu, Nicolas Sarkozy ser jitkellem dwar is-sitt xhur ta' ħidma tal-Presidenza Franċiża.

L-aġenda tal-Kunsill Ewropew tinkludi dawn il-kwistjonijiet:ir-risposta Ewropea għas-sitwazzjoni ekonomika, in-negozjati fuq il-pakkett dwar l-enerġija u l-klima, kif ukoll il-passi li jmiss fir-rigward tat-Trattat ta' Liżbona u l-Politika Agrikola Komuni.

Matul is-seduta plenarja li għaddiet sar dibattitu bi tħejjija ta' dan il-laqgħa għolja tal-Kunsill Ewropew.

Il-biċċa l-kbira tal-kelliema qablu li hemm bżonn li jintlaħaq ftehim fuq il-pakkett dwar it-tibdil fil-klima u appoġġjaw il-proposti tal-Kummissjoni biex tiġi miġġielda l-kriżi ekonomika.

Stqarrija għall-istampa: Tħejjija tal-Kunsill Ewropew - it-tibdil fil-klima, il-kriżi ekonomika u t-Trattat ta' Liżbona Abbozz tal-aġenda tal-Kunsill Ewropew 11-12.12.08

Drittijiet fundamentali

Wisq ksur tad-drittijiet fundamentali fl-Unjoni Ewropea

Il-Kumitat għal-Libertajiet Ċivili jinsab imħasseb dwar n-numru għoli ta' każijiet ta' ksur tad-drittijiet fundamentali fl-Unjoni Ewropea, b'referenza għal ċirkostanzi fejn kien hemm diskriminazzjoni serja u theddid għall-privatezza.

Il-Kumitat qiegħed iħeġġeġ lill-Istituzzjonijiet tal-Unjoni Ewropea u lill-Istati Membri biex ikun hemm koperazzjoni sħiħa fil-qasam tal-immigrazzjoni u l-ażil.

Permezz tar-rapport imħejji minn Giusto Catania (GUE/NGL, IT), il-Kumitat għal-Libertajiet Ċivili qiegħed jippreżenta deskrizzjoni tas-sitwazzjoni b'rabta mad-drittijiet fundamentali fl-Unjoni Ewropea.

Fl-2004, rapport dwar l-istess suġġett ma kienx ġie adottat mill-plenarja u għalhekk il-Kumitat iddeċieda li joħroġ b'rapport ġenerali.

Ir-rapport jitkellem dwar aspetti differenti tad-drittijiet fundamentali, u juri tħassib f'oqsma bħad-diskriminazzjoni, l-immigrazzjoni, id-drittijiet soċjali u l-ugwaljanza bejn is-sessi.

Għalkemm id-dibattitu dwar dan ir-rapport ser isir matul is-seduta plenarja li jmiss, il-votazzjoni hija mistennija li ssir matul is-seduta plenarja ta' Jannar.

Immigrazzjoni u integrazzjoni: bżonn li tiġi evitata l-esklużjoni

Skont il-Kumitat, l-Istati Membri u l-Istituzzonijiet tal-UE, minflok ma jikkonċentraw l-isforzi tagħhom kollha biex jevitaw l-immigrazzjoni llegali - ħaġa li wasslet għal żieda fil-kontrolli fil-fruntieri - dawn għandhom jintroduċu politiki dwar il-migrazzjoni legali li jkunu effikaċi fuq tul ta' żmien twil.

Għandhom ukoll jitroduċu regoli iktar flessibbli u koordinati fir-rigward ta' persuni li jitolbu l-ażil.

Il-Kumitat jikkundanna n-nuqqas ta' politiki ta' integrazzjoni effikaċi, ħaġa li twassal għall-esklużjoni ta' mijiet ta' eluf ta' persuni minn pajjiżi terzi, li jispiċċaw f'pożizzjoni vulnerabbli.

Koppji omosesswali: ir-relazzjoni għandha tkun rikonoxxuta

Il-Kumitat jitlob lill-Istati Membri biex jieħdu azzjoni leġislattiva kontra d-diskriminazzjoni ta' koppji tal-istess sess billi jibdew jirrikonoxxu b'mod reċiproku ir-relazzjoni tagħhom, kemm jekk ikunu miżżewġin, kif ukoll jekk ikunu reġistrati biċ-ċivil.

Miżuri eċċessivi fil-ġlieda kontra t-terroriżmu

Il-Membri jqisu li dawn l-aħħar snin, il-ġlieda kontra t-terroriżmu wasslet biex ħafna drabi kien hemm nuqqas ta' ħarsien tad-drittijiet tal-bniedem u tad-drittijiet fundamentali, speċjalment b'rabta mal-privatezza, il-protezzjoni tad-dejta u l-libertà mid-diskriminazzjoni.

Huma jitolbu lill-UE u lill-Istati Membri biex jiżguraw il-konformità mal-istandards internazzjonali f'dan il-qasam.

L-attivitajiet tas-CIA fl-Ewropa: l-Istati Membri ma jisimgħux mill-Parlament

Fir-rigward tar-rapport tal-Parlament dwar l-attivitajiet tas-CIA fl-Unjoni Ewropea, adottat fi Frar 2007, il-MPE huma tal-fehma li l-Istati Membri u l-Istituzzjonijiet tal-UE għadhom ma tawx każ ir-rakkomandazzjonijiet li saru mill-Parlament.

Mill-banda l-oħra, huma jilqgħu l-istqarrija li saret mill-President il-ġdid tal-Istati Uniti Barack Obama dwar l-intenzjoni tiegħu li jagħlaq il-faċilità ta' detenzjoni fil-Bajja ta' Guantanamo.

Il-Kumitat jitlob lill-Istati Memri biex isibu soluzzjoni għall-priġunieri li ma jistgħux jittellgħu quddiem il-qorti.

Rapporteur Giusto CATANIA GUE/NGL IT A6-0479/2008 Is-sitwazzjoni tad-drittijiet fundamentali fl-Unjoni Ewropea 2004-2007 Proċedura: Inizjattiva

-//EP//TEXT IM-PRESS 20081208BRI43933 FULL-TEXT DOC XML V0//MT

Baġit

Baġit 2009

Il-MPE huma mistennija jivvutaw fuq il-baġit ġenerali tal-UE għall-2009.

Skont ftehima milħuqa mal-Kunsill, l-approprjazzjonijiet ta' ħlas għandhom ikunu ta' madwar €116,1 biljun.

Dawk ta' impenn għandhom ikunu ta' madwar €133,4 biljun.

Il-faċilità ta' rispons rapidu minħabba ż-żieda fil-prezzijiet tal-ikel f'pajjiżi li qegħdin jiżviluppaw hija mistennija tinvolvi biljun ewro.

Jekk matul is-seduta plenarja li jmiss il-Parlament japprova formalment il-ftehima li ntlaħqet bejn rappreżentanti tiegħu u tal-Kunsill, l-approprjazzjonijiet ta' impenn fil-baġit tas-sena d-dieħla huma mistennija jkunu ta' €133,777,879,273 (1.03% tal-GNI), waqt li dawk ta' ħlas huma mistennija jkunu ta' €116,096,062,329 (0.894% tal-GNI).

Il-Kumitat għall-Baġit adotta mozzjoni għal riżoluzzjoni li turi tħassib "dejjem jikber" dwar il-livell baxx ta' ħlasijiet u dwar "id-disparità sussegwenti bejn il-livell ta' impenji u dak ta' pagamenti, li se jilħqu livell li qatt ma kien hemm bħalu fl-2009."

Għalhekk il-Kumitat qiegħed jenfasizza "l-importanza essenzjali tal-implimentazzjoni effettiva tal-baġit u tat-tnaqqis ta' impenji mhux imħallsa fid-dawl ta' dan il-livell ta' pagamenti globali verament modest."

Biljun ewro għall-ikel

Permezz ta' din ir-riżoluzzjoni, il-Kumitat jilqa' l-ftehima milħuqa f'laqgħa ta' konċiljazzjoni dwar l-iffinanzjar ta' biljun ewro fuq tliet snin għall-Faċilità tal-Ikel. €420 miljun ser ikun iffinanzjat minn flus ġdid permezz tal-istrument tal-flessibilità, filwaqt li €340 miljun se jiġu mir-Riżerva għall-Għajnuna ta' Emerġenza. €240 miljun oħra se jiġu organizzati mill-ġdid taħt l-Intestatura 4 (L-UE bħala Msieħba Globali).

Il-koeżjoni u l-klima

Il-Kumitat iqis li l-appoġġ għall-koeżjoni fost ir-reġjuni jrid jitqies bħala fattur ewlieni biex jiġi stimulat l-iżvilupp ekonomiku fl-Unjoni kollha.

Barra minn hekk, id-determinazzjoni politika għall-progress fil-ġlieda kontra l-bidla fil-klima għandha ssir viżibbli b'mod ċar fil-baġit tal-UE.

Għalhekk jitlob lill-Kummissjoni u lill-Istati Membri biex jagħmlu dak kollu li jistgħu biex jimplimentaw il-linja tal-baġit li tiffinanzja politiki u attivitajiet importanti mmirati għall-ġlieda kontra l-bidla fil-klima, waqt li tappoġġja inizjattivi li jikkontribwixxu għall-iżvilupp ekonomiku.

Il-mozzjoni għal riżoluzzjoni tgħid li l-miżuri tal-bidla fil-klima għadhom mhumiex inklużi b'mod sodisfaċenti fil-baġit tal-UE.

L-Unjoni għandha bżonn ta' riżorsi finanzjarji xierqa għat-tisħiħ tat-tmexxija Ewropea fit-trattament tal-konsegwenzi tal-bidla fil-klima.

Relazzjonijiet esterni

Il-Kumitat qiegħed jieħu l-okkażjoni biex għal darba oħra jesprimi dispjaċir dwar il-fatt li l-Intestatura 4 ma tistax tiffinanzja l-prijoritajiet li ħarġu matul is-sena mingħajr ma jiġu mhedda l-prijoritajiet tradizzjonali tagħha.

Skont il-Kumitat, attwalment il-fondi disponibbli f'din l-Intestatura "ma jippermettux lill-Unjoni tieħu r-rwol ta' plejer globali minkejja d-dikjarazzjonijiet varji tagħha dwar din l-intenzjoni."

Il-Parlament Ewropew

Il-baġit tal-Parlament għall-2009 għandu jkun ta' 1,529,970,929 ewro f'approprjazzjonijiet ta' impenn u ta' ħlasijiet, jiġifieri 19.67% tal-Intestatura 5 (Infiq Amministrattiv).

Dan il-persentaġġ juri żieda minima fil-baġit tal-Parlament meta mqabbel mas-sena l-oħra.

Din iż-żieda hija ġustifikata bid-dħul fis-seħħ tal-istatut tal-MPE, kif ukoll l-introduzzjoni ta' regolamenti dwar l-impjegar ta' assistenti parlamentari.

Ħlasijiet

Tkabbir u Impjiegi: Kompetittività

Tkabbir u Impjiegi: Koeżjoni

Riżorsi Naturali (inklużi l-ambjent, is-sajd u l-iżvilupp rurali)

Libertà, Sigurtà u Ġustizzja

Ċittadinanza

L-UE bħala msieħba globali

Infiq amministrattiv

Kumpens għall-Bulgarija u r-Rumanija

Jutta HAUG PES DE Rapporteurs Janusz LEWANDOWSKI EPP-ED PL 2008/2026(BUD) Abbozz tal-baġit ġenerali 2009, kif modifikat mill-Kunsill (taqsimiet kollha) Proċedura: Baġitarja Dokumenti tal-Baġit 2009 - ara dokument numru 11 Starrija għall-istampa, l-ewwel qari tal-Parlament

-//EP//TEXT IM-PRESS 20081208BRI43933 FULL-TEXT DOC XML V0//MT

Moviment ħieles tal-merkanzija

Lejn suq tal-armi tal-UE ġenwin u trasparenti

L-Unjoni Ewropea qiegħda tippjana li toħloq suq wieħed ġenwin għat-tagħmir ta' difiża.

Il-Kumitat għas-Suq Intern laqa' ż-żewġ proposti tal-Kummissjoni għal direttivi f'dan ir-rigward, iżda jrid li l-akkwist b'rabta mad-difiża, li jsir fil-livell nazzjonali, jibda jkun iktar trasparenti u iktar Ewropew.

B'hekk il-kummerċ tat-tagħmir ta' difiża fi ħdan il-Komunità stess għandu jsir iktar faċli.

Il-ħolqien ta' suq Ewropew għall-armi u tagħmir użat għad-difiża huwa importanti ħafna għall-politika Ewropea tas-Sigurtà u d-Difiża.

Il-kumpaniji, inklużi l-SMEs, il-baġits nazzjonali, kif ukoll is-suq tax-xogħol, kollha għandhom jibbenefikaw minn riforma bħal din.

Żieda fil-koperazzjoni fi ħdan il-Komunità f'dan il-qasam għandu wkoll itejjeb il-kwalità tal-armi Ewropej.

It-tnaqqis ta' frammentazzjoni fis-suq Ewropew għall-akkwist pubbliku b'rabta mad-difiża u l-applikazzjoni ta' regoli tas-suq intern għandhom iwasslu biex tiżdied il-kompetittività ta' din l-industrija - li fiha l-Istati Membri investew €201 biljun fl-2006.

Madankollu, dan għandu jsir waqt li dejjem jibqgħu rispettati s-sovrenità u s-sigurtà tagħhom.

Prodotti b'rabta mad-difiża: trasferimenti iktar faċli

Matul is-seduta plenarja li jmiss, ser jiġi kkunsidrat ir-rapport imħejji minn Heide Rhüle (Greens/ALE, DE), li jiffoka fuq is-simplifikazzjoni u l-armonizzazzjoni tar-regoli għall-ħruġ tal-liċenzji għat-trasferiment ta' tagħmir militari minn pajjiż għall-ieħor.

Bħalissa jeżistu 27 sistemi differenti u dan jinterferixxi fil-moviment ħieles tat-tagħmir fl-Unjoni Ewropea.

Il-proposta tal-Kummissjoni għandha l-għan li tiġi stabbilita sistema Ewropea ta' liċenzji li tkun uniformi u applikabbli madwar l-Unjoni kollha.

Madankollu, il-liċenzji xorta jibqgħu jinħarġu mill-Istati Membri, li għandhom ikunu jistgħu jimponu sanzjonijiet jekk il-kundizzjonijiet għall-ħruġ tal-liċenzja ma jibqgħux sodisfatti.

Barra minn hekk, l-Artikolu 296 tat-Trattat jibqa' japplika.

Il-Kumitat qiegħed ifittex li jsaħħaħ id-dispożizzjonijiet tad-direttiva biex tiġi garantita s-sigurtà tat-trasferimenti, b'mod speċjali biex ikun żgurat li armi jew prodotti oħra b'rabta mad-difiża ma jmorrux f'żoni ta' kunflitt.

Emenda adottata mill-Kumitat tirreferi għall-kodiċi ta' kondotta Ewropew dwar l-esportazzjoni tal-armi.

Bħalissa għadhom għaddejjin negozjati mal-Kunsill sabiex jintlaħaq ftehim fuq test ta' kompromess.

Ir-rapport imħejji minn Alexander Graf Lambsdorff (ALDE, DE) dwar l-akkwist pubbliku b'rabta mad-difiża huwa mistenni jiġi kkunsidrat is-sena d-dieħla, matul is-seduta plenarja ta' Jannar.

Rapporteur Heide RÜHLE Greens/EFA DE A6-0410/2008 Trasferimenti ta' prodotti relatati mad-difiża Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Affarijiet ekonomiċi u monetarji

Lejn żieda fil-garanzija fuq id-depożiti fil-banek

Il-Kumitat għall-Affarijiet Ekonomiċi u Monetarji jaqbel mal-proposta tal-Kummissjoni li tgħid li jekk il-banek Ewropej ifallu, għandu jkun hemm garanzija ta' kopertura sa €100,000 fuq il-flus li jkunu tfaddlu miċ-ċittadini.

Barra minn hekk, il-Kumitat jipproponi li f'każijiet ta' emerġenza, min ikollu l-flus imfaddla għandu jingħata aċċess iktar pront għad-depożiti tiegħu.

Għandu wkoll jiġi stabbilit mekkaniżmu għall-koperazzjoni transkonfinali f'każ kriżi ekonomika ġdida.

Il-Kumitat għall-Affarijiet ekonomiċi ser iressaq rapport imħejji minn Christian Ehler (EPP-ED, DE), li jekk jiġi adottat mill-Parlament, għandu jemenda l-leġislazzjoni eżistenti fuq l-iskemi ta' garanzija fuq id-depożiti u jgħolli l-livell ta' garanzija f'każ li d-depożiti ma jibgħux disponibbli.

Ir-rapport jimmodifika l-iskadenza għall-ħlas u jipproponi l-ħolqien ta' fond ta' emerġenza.

Żieda fil-livell ta' garanzija għad-depożiti

Il-MPE fil-Kumitat japprovaw il-proposta tal-Kummissjoni li tgħolli l-livell ta' kopertura tad-depożiti għal €50,000 meta l-leġislazzjoni tidħol fis-seħħ u għal €100,000 sal-aħħar tal-2009.

Huma jqisu li l-livell ta' kopertura attwali, li huwa ta' €20,000 mhuwiex adegwat.

Fl-istess ħin, il-Kumitat qiegħed jemenda l-proposta sabiex jiżgura li din iż-żieda sseħħ sakemm evalwazzjoni tal-impatt li għandha ssir mill-Kummissjoni sa April 2009 ma tkunx tissuġġerixxi li tali azzjoni mhix ser tkun vijabbli għall-Istati Membri kollha.

Ħlas iktar malajr u sistema ta' twissija bikrija f'każ ta' kriżi futura

Il-Kumitat jaqbel li għandu jitnaqqas il-perjodu li matulu għandu jsir il-ħlas f'każ li d-depożiti ma jibgħux disponibbli, minn tliet xhur għal 14-il ġurnata.

Barra minn hekk, il-MPE talbu li ammont ta' €1,000 jsir disponibbli lill-persuni kkonċernati fi żmien tlett ijiem, għal bżonnijiet ta' emerġenza.

Il-Kummissjoni hija mitluba biex sal-aħħar tal-2009 tipproponi sensiela ta' miżuri u proċeduri li jiżguraw koordinazzjoni fost l-Istati Membri kollha, sabiex dawn ikunu jistgħu jilqgħu f'każ li jkun hemm krizi finanzjarja transkonfinali oħra.

Din il-proposta għandha tinkludi dispożizzjonijiet għal sistema ta' twissija bikrija ta' riskji iktar effikaċi.

Jekk il-leġislazzjoni l-ġdida tiġi approvata l-ewwel mill-Parlament matul is-seduta plenarja li jmiss u wara mill-Kunsill mingħajr tibdil ulterjuri, l-Istati Membri jkollhom jieħdu ħsieb li din tidħol fis-seħħ sal-31 ta' Diċembru 2008.

Rapporteur Christian EHLER EPP-ED DE COD/2008/0199 Skemi ta' Garanzija għad-Depożiti fir-rigward tal-livell ta' kopertura u d-dewma għall-ħlas Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT

Ġustizzja u Intern

Ċertezza tar-riżorsi għal Frontex - possibiltà ta' żewġ fergħat?

Il-MPE huma mistennija jadottaw rapport li jagħmel evalwazzjoni tal-azzjonijiet tal-Aġenzija Frontex mill-2005 sal-2007.

Il-Kumitat jistieden lill-Istati Membri biex jifformalizzaw sistema ta' solidarjetà sabiex Frontex tkun tista' tneħħi l-inċertezza dwar il-kobor tar-riżorsi li tkun tista' torbot fuqhom.

Il-Kumitat huwa wkoll tal-fehma li jistgħu jinħolqu żewġ fergħat differenti ta' Frontex, waħda biex tikkoordina l-attività fuq il-fruntieri tal-art u l-oħra l-operazzjonijet marittimi.

Il-mezzi

Il-Kumitat għal-Libertajiet Ċivili jqis li l-Aġenzija Frontex hija strument essenzjali fl-istrateġija globali tal-UE dwar l-immigrazzjoni.

Għalhekk, il-Kumitat qiegħed jistieden lill-Istati Membri biex jifformalizzaw mill-iktar fis possibbli sistema ta' "solidarjetà obbligatorja u irrevokabbli", suġġetta għall-possibilità u l-bżonnijiet speċifiċi attwali ta' kull pajjiż li jipparteċipa.

Dan il-prinċipju ta' solidarjetà għandu jagħmilha possibbli għall-Frontex li, fit-tħejjija u fit-twettiq tal-missjonijiet tagħha, tneħħi l-inċertezza dwar il-kobor tar-riżorsi li tista' torbot fuqhom fi żmien reali.

Għaldaqstant, l-Istati Membri għandhom iżidu r-riżorsi materjali li jpoġġu għad-dispożizzjoni tal-Aġenzija, b'mod speċjali l-bastimenti.

L-Aġenzija hija mistiedna tipprovdi informazzjoni dettaljata dwar liema Stati Membri jkunu qegħdin jipprovdu r-riżorsi u liema ma jkunux.

F'każ li ma jsirx progress, Frontex għandha tingħata biżżejjed fondi għall-akkwist ta' materjal għat-twettiq tal-missjonijiet tagħha.

Il-missjonijiet

Il-Kumitat qiegħed jilqa' l-isforzi kbar ta' kooperazzjoni mwettqa minn kważi l-pajjiżi terzi kollha li magħhom il-Frontex tintalab taħdem ta' kuljum, u li wasslu għal riżultati pożittivi ħafna bħal dawk miksuba fil-Gżejjer Kanarji.

Mill-banda l-oħra, il-MPE jiddispjaċihom, li din il-kooperazzjoni għadha nieqsa f'postijiet oħra, bħal fit-Turkija u fil-Libja.

Il-Kumitat huwa tal-fehma li l-kompetenzi ta' Frontex għandhom ikunu estiżi sabiex tkun tista' tniedi proġetti u operazzjonijiet f'pajjiżi terzi, b'mod partikulari sabiex titjieb l-effikaċja tal-ftehimiet eżistenti u sabiex jiġu identifikati l-bżonnijiet għall-bini tal-kapaċitajiet fir-rigward tal-ġestjoni tal-fruntieri fil-pajjiżi terzi.

Barra minn hekk, Frontex għandha wkoll tintegra fil-kamp ta' azzjoni tagħha l-ġlieda kontra t-traffikar tal-bnedmin, b'mod partikulari fil-fruntieri esterni tal-UE.

Il-prinċipji

Il-MPE qegħdin jitolbu li l-mandat ta' Frontex ikun jinkludi l-obbligu li jintlaħqu l-istandards internazzjonali tad-drittijiet tal-bniedem u d-dmir ta' premura għal dawk li jkunu qegħdin ifittxu l-ażil f'operazzjonijiet ta' salvataġg fil-baħar miftuħ.

Għaldaqstant, il-kundizzjonijiet ġuridiċi tal-interventi ta' salvataġġ tagħha fuq il-baħar għandhom jiġu ppreċiżati.

L-Aġenzija Frontex hija bbażata f'Varsavja, fil-Polonja.

Din għandha l-għan li tikkoordina l-ġestjoni integrata tal-fruntieri esterni tal-Istati Membri sabiex jiġu miġġielda l-immigrazzjoni illegali u n-netwerks tat-traffikanti, dejjem waqt li jiġu kompletament rispettati d-dinjità u d-drittijiet fundamentali tal-immigranti.

Il-Kumitat huwa tal-fehma li jista' jiġi previst il-ħolqien ta' żewġ fergħat differenti ta' Frontex, waħda biex tikkoordina l-attività fuq il-fruntieri tal-art u l-oħra l-operazzjonijet marittimi.

Fl-2006 u l-2007, Frontex diġà wettqet 28 operazzjoni konġunta - 9 fil-fruntieri marittimi, 12 fil-fruntieri tal-art, 7 fil-fruntieri tal-ajru - li magħhom għandhom jiżdiedu l-10 proġetti pilota implimentati b'mod komplementari ma' dawn l-operazzjonijiet.

Ir-rapporteur ifakkar li f'dawn is-sentejn, inqabdu jew twaqqfu milli jidħlu fil-fruntieri aktar minn 53,000 persuna, ġew identifikati aktar minn 2,900 dokument falz għall-ivvjaġġjar, u ġew arrestati 58 persuna li kienu qed jittrasportaw immigranti klandestini.

Rapporteur Javier MORENO SÁNCHEZ PSE ES A6-0437/2008 L-evalwazzjoni u l-iżvilupp futur ta' l-Aġenzija FRONTEX u tas-sistema Ewropea ta' sorveljanza tal-fruntieri EUROSUR Proċedura: Inizjattiva

-//EP//TEXT IM-PRESS 20081208BRI43933 FULL-TEXT DOC XML V0//MT

Drittijiet tal-bniedem

Il-Premju Sakharov għal-Liberta' tal-Ħsieb jingħata lil Hu Jia

Matul is-seduta plenarja li jmiss għandha ssir iċ-ċerimonja tal-għoti tal-Premju Sakharov għal-Liberta' tal-Ħsieb lil Hu Jia, attivist prominenti għad-drittijiet tal-bniedem kif ukoll dissident fir-Repubblika taċ-Ċina.

Madankollu, Hu Jia mhux ser jista' jkun preżenti għaċ-ċerimonja minħabba li qiegħed jinżamm fil-ħabs fiċ-Ċina.

Din is-sena, il-Parlament qiegħed jiċċelebra wkoll l-20 anniversarju tal-Premju Sakharov.

Il-Konferenza tal-Presidenti (magħmula mill-mexxejja tal-gruppi politiċi tal-Parlament), kienet għażlet lil Hu Jia, attivist prominenti għad-drittijiet tal-bniedem kif ukoll dissident fir-Repubblika taċ-Ċina.

Hu ġġieled għal ħafna kawżi, inkluż dawk għall-ambjent, l-HIV/AIDS u t-talba biex issir inkjesta uffiċjali rigward il-massakru li sar fil-Pjazza Tiananmen f'1989.

Kien ukoll koordinatur għall-"moviment tal-avukati ħafja."

Nhar l-Erbgħa 17 ta' Diċembru ser issir ċerimonja speċjali ad unur Hu Jia, li għaliha ser jattendu Elena Bonner, l-armla ta' Andrei Sakharov, flimkien ma' rebbieħa preċedenti tal-Premju Sakharov.

L-20 anniversarju tal-Premju Sakharov

Il-Premju Sakharov tal-Parlament Ewropew, imsemmi għad-dissident Sovjetiku Andrei Sakharov, ilu jingħata kull sena mill-1988 lil individwi jew organizzazzjonijiet li jagħtu kontribut importanti lill-ġlieda għad-drittijiet tal-bniedem jew għad-demokrazija.

Ir-rebbieħ jirċievi ċertifikat u ċekk ta' €50,000.

Din is-sena, se jiġu mistiedna r-rebbieħa kollha tal-Premju Sakharov fi Strasburgu għal konferenza biex timmarka l-okkażjoni tal-20 anniversarju mit-twaqqif tal-premju.

Il-konferenza ser tinżamm fis-16 ta' Diċembru fil-ħamsa ta' filgħaxija fil-kamra N1.3.

Iċ-ċerimonja ta' premjazzjoni ser issir l-għada, jiġifieri l-Erbgħa, 17 ta' Diċembru, f'nofsinhar.

Wara ser issir konferenza stampa fil-kamra LOW N-1/201, flimkien mal-President tal-Parlament Ewropew Hans-Gert Pöttering u Elena Bonner.

Biex tibbukkja intervista:

GSM: + 32 498 98 35 77 Aktar dwar il-Premju Sakharov

Prodotti ffalsifikati: il-konsumatur għandu jkun konxju tal-konsegwenzi

L-ammont ta' prodotti ffalsifikati dejjem qed jiżdied u dawn mhumiex aktar ristretti għal prodotti ta' lussu u ta' kwalità għolja imma jinkludu wkoll prodotti ta' użu komuni: ġugarelli, mediċini, kosmetiċi u ikel.

Sabiex tiġi miġġielda din iż-żieda sostanzjali, il-Kumitat għall-Kummerċ Internazzjonali jixtieq li jiġu stabbliti timijiet speċjalizzati kontra l-iffalsifikar.

Il-Kumitat jixtieq ukoll li titqajjem il-kuxjenza tal-konsumatur dwar il-konsegwenzi ta' xiri ta' oġġetti ffalsifikati.

Permezz tar-rapport imħejji minn Gianluca Susta (ALDE, IT) dwar l-impatt tal-iffalsifikar fuq il-kummerċ internazzjonali, il-Kumitat għall-Kummerċ Internazzjonali qiegħed ifakkar li l-Unjoni Ewropea hi t-tieni l-akbar importatur fid-dinja ta' oġġetti u servizzi.

L-ekonomija tal-UE speċjalizzat fi prodotti ta' kwalità għolja, b'valur miżjud għoli, ħafna drabi protetti minn trademarks, brevetti u indikazzjonijiet ġeografiċi, u għalhekk il-ħarsien tad-drittijiet tal-proprjetà intellettwali hija essenzjali.

Il-Kumitat qiegħed jieħu l-okkażjoni biex ifakkar li 60% tal-oġġetti ffalsifikati maqbuda mill-awtoritajiet tad-dwana tal-UE kienu magħmula fiċ-Ċina.

Għalhekk, jitlob lill-Kummissjoni, flimkien mal-awtoritajiet Ċiniżi, biex jippreżentaw pjan ta' azzjoni li jiġġieled l-iffalsifikar malajr kemm jista' jkun.

Barra minn hekk, il-Kumitat jinkoraġġixxi lill-Kummissjoni u lill-Istati Membri biex isaħħu l-koperazzjoni tagħhom mal-pajjiżi msieħba Ewro-Mediterranji sabiex jippromwovu fir-reġjun Ewro-Mediterranju metodu komuni ta' leġiżlazzjoni, ta' proċeduri u ta' implimentazzjoni fir-rigward tal-koperazzjoni tal-uffiċċji tad-dwana u tal-azzjoni kontra l-iffalsifikar u l-ikkuppjar illegali.

Il-MPE ifakkru li r-regolament tas-Sistema ta' Preferenzi Ġeneralizzati jipprevedi, fost affarijiet oħra, il-possibilità ta' sospensjoni temporanja tal-preferenzi għall-imsieħba li jużaw prattiki kummerċjali mhux leali.

Il-Kumitat isostni li l-evoluzzjoni tal-iffalsifikar u tal-ikkupjar illegali għandha implikazzjonijiet serji għall-kompetittività tal-Unjoni Ewropea u tan-negozji.

Għalhekk, lill-Istati Membri huma mistiedna jinfurmaw lill-konsumaturi dwar il-perikli ta' ffalsifikar u ta' kkupjar illegali, partikolarment ir-riskju konsiderevoli għas-saħħa u s-sikurezza li prodotti ffalsifikati, inklużi mediċini, joħolqu lill-konsumaturi.

Il-Kummissjoni hija wkoll mitluba twaqqaf jew tiffaċilita t-tnedija ta' helpdesk għall-SMEs biex tingħata għajnuna teknika lill-SMEs dwar il-proċeduri li jirregolaw l-oġġetti ffalsifikati.

Il-MPE jixtiequ li l-proċeduri tad-dwana fl-Unjoni Ewropea jiġu perfezzjonati u kkoordinati aħjar sabiex jiġi ristrett l-aċċess ta' prodotti ffalsifikati jew illegali fis-suq waħdieni.

Għal dan l-għan, għandhom isiru korsijiet kontinwi ta' taħriġ adatt għall-istaff tal-uffiċċju tad-dwana, għall-maġistrati u għal professjonisti oħra involuti.

Huma jitolbu lill-Kummissjoni biex tfassal sanzjonijiet minimi fil-liġi kriminali Ewropea għal każijiet ta' ksur serju tad-drittijiet tal-proprjetà intellettwali.

Fl-2007 l-ammont ta' oġġetti ffalsifikati ssekwestrati mill-awtoritajiet tad-dwana tal-Unjoni Ewropea żdied bi 17% meta mqabbel mas-sena preċedenti, b'żieda ta' 264% għall-kosmetiċi u prodotti tal-iġjene personali, ta' 98% għall-ġugarelli u ta' 51% għall-mediċinali.

Dawn il-prodotti mhux biss jikkawżaw ħsara ekonomika kbira lill-intrapriżi, iżda jwasslu għat-telf ta' mijiet ta' eluf ta' impjiegi kull sena.

Ħafna drabi dawn il-prodotti jkunu jiffinanzjaw organizzazzjonijiet terroristiċi u kriminali, barra li jagħmlu ħsara lill-ambjent u jistgħu ikunu ta' periklu għas-saħħa.

Rapporteur Gianluca SUSTA ALDE IT A6-0447/2008 L-Impatt tal-Iffalsifikar fuq il-Kummerċ Internazzjonali Proċedura: Inizjattiva

-//EP//TEXT IM-PRESS 20081208BRI43933 FULL-TEXT DOC XML V0//MT

Il-prattiki kummerċjali ta' riklamar qarrieqi għandhom jitwaqqfu

Huwa mistenni li jiġi kkunsidrat rapport li jħeġġeġ lill-Istati Membri jieħdu l-miżuri neċessarji biex iwaqqfu r-reklamar qarrieqi minn kumpaniji li jippubblikaw direttorji kummerċjali.

Dan ir-rapport ġie mħejji wara li l-Parlament irċieva mal-400 petizzjoni minn intrapriżi żgħar li nkitbu f'direttorju mingħajr ma kienu jafu li dan kien se jiswilhom €1,000 fis-sena għal mill-anqas tliet snin.

Il-Kummissjoni hija mistiedna tintroduċi lista sewda ta' prattiki qarrieqa.

Ir-rapport imħejji minn Simon BUSUTTIL (EPP-ED, MT) adottat unanimament mill-Kumitat għall-Petizzjonijiet juri tħassib dwar il-problema li qajmu dawn l-petizzjonanti, li tidher mifruxa u ta' natura transkonfinali, u li għandha impatt finanzjarju sinifikanti, speċjalment fuq intrapriżi żgħar.

Dawn il-prattiki qarrieqa mhux biss jaffettwaw eluf ta' intrapriżi, iżda wkoll skejjel, libreriji, karitajiet u għaqdiet soċjali lokali bħall-baned.

Il-Kumitat iqis li n-natura transkonfinali ta' din il-problema timponi d-dmir fuq l-istituzzjonijiet Komunitarji sabiex jipprovdu rimedju xieraq lill-vittmi, sabiex il-validità tal-kuntratti ffirmati fuq il-bażi ta' riklamar qarrieqi tkun tista' tiġi kkontestata b'mod validu, imħassra jew terminata.

Il-Kumitat huwa wkoll tal-opinjoni li l-vittmi għandhom ikunu jistgħu jitolbu rimbors tal-flus imħallsa.

Il-vittmi għandhom jirrapportaw każijiet ta' ingann

Il-Kumitat huwa tal-fehma li l-vittmi għandhom jirrapportaw każijiet ta' ingann kummerċjali lill-awtoritajiet nazzjonali.

L-Istati Membri huma mistiedna jipprovdu lill-SMEs bit-tagħrif meħtieġ biex jippermettulhom iressqu ilmenti u jiżguraw li l-vittmi jfittxu parir xieraq qabel ma jħallsu l-ammonti mitluba lilhom minn kumpaniji ta' direttorju kummerċjali qarrieqa.

L-Istati Membri għandhom ukoll iżommu bażi ta' dejta ċentralizzata ta' dawn l-ilmenti.

Bżonn ta' koordinazzjoni internazzjonali

Waqt li jilqa' l-azzjoni li ħadu ċerti Stati Membri fosthom l-Italja, Spanja,l-Olanda, il-Belġju, ir-Renju Unit, u l-Awstrija, sabiex jippruvaw jevitaw li kumpaniji ta' direttorji kummerċjali jwettqu dawn il-prattiki qarrieqa, il-Kumitat iqis li dawn l-isforzi għadhom mhumiex biżżejjed u għandhom bżonn ta' koordinazzjoni fil-livell internazzjonali.

Il-MPE qegħdin juru dispjaċir li d-Direttiva tal-UE dwar ir-riklamar qarrieqi, li tapplika għal tranżazzjonijiet bejn intrapriża u oħra, tidher li mhix biżżejjed biex tipprovdi rimedju effettiv jew mhix qed tiġi infurzata kif jixraq mill-Istati Membri.

Għalhekk jitolbu lill-Kummissjoni biex tikkunsidra l-possibiltà li tinkludi f'din id-Direttiva lista sewda jew griża ta' prattiki li għandhom jitqiesu bħala qarrieqa.

Il-Kumitat jiddispjaċih ukoll li l-Istati Membri ma jidhrux li għandhom il-ħeġġa li jwessgħu l-kamp ta' applikazzjoni tad-Direttiva dwar il-prattiki kummerċjali mhux ġusti fi tranżazzjonijiet bejn l-intrapriżi u l-Kummissjoni hija mitluba tanalizza l-fattibilità u l-konsegwenzi possibbli ta' tali miżura.

L-Awstrija bħala eżempju tal-aħjar prattika

Ir-rapport jilqa' l-eżempju tal-mudell Awstrijak, li speċifikament jipprojbixxi r-riklamar f'direttorji kummerċjali sakemm il-klijenti prospettivi ma jkunux infurmati b'mod ċar li tali riklamar huwa maħsub biss bħala offerta ta' kuntratt bi ħlas.

L-esperjenza Awstrijaka turi li t-teħid ta' azzjoni legali kollettiva f'isem il-vittma minn assoċjazzjonijiet tal-kummerċ kontra kumpaniji tad-direttorju, huwa rimedju effettiv li jista' jkun ripetut fl-inizjattivi meqjusa bħalissa mill-Kummissjoni.

Matul is-snin, eluf ta' intrapriżi kemm madwar l-Unjoni Ewropea, kif ukoll lil hinn minnha ġew affettwati b'mod negattiv minn prattiki kummerċjali qarrieqa.

Eżempju komuni huwa dak ta' kummerċjanti, ħafna drabi żgħar, li japplikaw biex id-dettalji tagħhom jidhru f'direttorju kummerċjali, mingħajr ma tassew ikunu jridu.

Numru kbir ta' intrapriżi jirċievu formoli minn kumpaniji qarrieqa ta' direttorji kummerċjali, bi stedina biex jaġġornaw jew jirranġaw id-dettalji tagħhom.

Ħafna drabi jingħad li dan iseħħ mingħajr spejjeż u għalhekk il-kummerċjanti ma jindunawx li meta jiffirmaw il-formola, fil-fatt ikunu qegħdin jiffirmaw kuntratt vinkolanti biex jitpoġġa riklam tagħhom f'direttorju kummerċjali għal perjodu minimu ta' tliet snin, li għalih ikunu jridu jħallsu madwar €1000 fis-sena.

Il-vittmi ta' dawn il-prattiki qarrieqa jispiċċaw jintbagħtu ittra li tikkonferma it-tqegħid tar-riklam tagħhom fid-direttorju, flimkien ma' kont.

Dawk li ma jħallsux, ġieli saħansitra jkollhom iħabbtu ma' wiċċhom theddid ta' azzjoni legali kontrihom.

Il-Parlament Ewropew irċieva iktar minn 400 petizzjoni minn intrapriżi żgħar madwar l-Unjoni u minn xi pajjiżi terzi, li spiċċaw vittmi ta' din il-prattika kummerċjali qarrieqa.

Rapporteur Simon BUSUTTIL EPP-ED MT A6-0446/2008 Riklamar qarrieqi - European City Guide Report Proċedura: Inizjattiva Perspettiva nazzjonali: Stop the Scam kontra reklamar qarrieqi

-//EP//TEXT IM-PRESS 20081208BRI43933 FULL-TEXT DOC XML V0//MT

Lejn direttiva ġdida għat-titjib tas-sikurezza tal-ġugarelli

Il-Kumitat għas-Suq Intern adotta rapport bl-għan li jtejjeb is-sikurezza tal-ġugarelli.

Ladarba tkun adottata, il-leġislazzjoni l-ġdida għandha tgħolli l-istandards ta' sikurezza u tipprojbixxi l-użu ta' ċerti sustanzi kimiċi u metalli tqal fil-ġugarelli.

Bħalissa għadhom għaddejjin negozjati bejn ir-rappreżenanti tal-Parlament, tal-Kunsill u tal-Kummissjoni sabiex jintlaħaq ftehim dwar test ta' kompromess u b'hekk id-direttiva tkun tista' tidħol fis-seħħ malajr kemm jista' jkun.

Ir-rapport imħejji minn Marianne Thyssen (EPP-ED, BE) fi ħdan il-Kumitat għas-Suq Intern jilqa' l-proposta tal-Kummissjoni li taġġorna r-regoli dwar is-sikurezza tal-ġugarelli iżda jintroduċi wkoll ċerti emendi li jżidu r-restrizzjonijiet dwar l-użu ta' sustanzi kimiċi u fwejjaħ, waqt li jiċċaraw id-dispożizzjonijiet dwar it-twissijiet u jipprojbixxu kompletament l-użu ta' metalli tqal fil-produzzjoni tal-ġugarelli.

Għalkemm għadu mhux ikkonfermat, huwa mistenni li dan ir-rapport jiġi diskuss matul is-seduta plenarja li jmiss.

Definizzjoni ta' ġugarell

L-abbozz ta' direttiva jiddefinixxi ġugarell bħala prodott intenzjonat li jintuża minn tfal ta' taħt l-14-il sena biex jilagħbu.

Lista ta' prodotti mhux miqjusa bħala ġugarelli tinsab f'anness u tinkludi oġġetti ta' kollezzjoni li jkun jidher ċar li huma intenzjonati għal tfal li jkollhom aktar minn 14-il sena, jigsaw puzzles b'iktar minn 500 biċċa, logħob tan-nar kif ukoll video-games u l- consoles tagħhom.

Il-Kumitat inkluda f'din il-lista kotba tat-tfal magħmula biss mill-kartonċin jew mill-karta u li ma jkollhomx affarijiet miżjuda tal-plastik jew li jagħmlu l-ħoss.

Is-sikurezza l-ewwel

Meta din id-direttiva tidħol fis-seħħ, il-manifatturi tal-ġugarelli ser ikollhom jiżguraw li dawn ma jkunux tossiċi u ma jagħmlux ħsara lis-saħħa tat-tfal.

Il-MPE jridu li l-Istati Membri japplikaw il-prinċipju ta' prekawzjoni meta jadottaw leġislazzjonijiet, speċjalment jekk l-evidenza xjentifika ma tkunx tista' tiddetermina jekk ġugarell ikunx perikoluż jew le.

Kwalunkwe ġugarell fis-suq tal-UE għandu jkun konformi ma' standards ġenerali ta' sikurezza.

Il-Kumitat adotta emenda li tgħid li n-nuqqas ta' evidenza storika ta' inċidenti ma jistax iwassal immedjatament għal suppożizzjoni ta' nuqqas ta' riskju.

Fl-istess ħin, il-Kumitat laqa' dispożizzjoni proposta mill-Kummissjoni li tirrikjedi li l-manifatturi u l-importaturi jżommu d-dokumentazzjoni teknika u d-dikjarazzjoni ta' konformità Komunitarja għal perjodu ta' 10 snin wara li l-ġugarell ikun tqiegħed fis-suq.

Mhux adattat għal taħt it-tliet snin

Il-Membri ċċaraw u saħħew ir-regoli dwar it-twissijiet fuq il-pakketti u fuq il-ġugarelli stess.

Biex dawn jintgħarfu aħjar, għandu jkun hemm il-kelma "Twissija" qabilhom.

Ġugarelli għal tfal ta' taħt is-36 xahar għandhom ikunu konformi ma' standards ta' sikurezza iktar stretti.

Fwejjaħ allerġeniċi

Il-proposta tal-Kummisjsoni tipprojbixxi l-użu ta' ċerti fwejjaħ allerġeniċi.

Il-Kumitat ma jaqbilx li għandu jkun hemm projbizzjoni totali iżda kabbru l-lista ta' sustanzi pprojbiti li l-kwantità tagħhom fil-ġugarell ma tistax taqbeż ċertu limitu.

Numru limitat ta' sustanzi f'din il-lista ser ikunu permessi f'ġugarelli edukattivi bl-għan li jgħinu fl-iżvilupp tas-sensi.

Il-Kumitat irid ukoll li jkun hemm iktar restrizzjonijiet fuq sustanzi karċinoġeniċi, mutaġeniċi jew tossiċi għar-riproduzzjoni.

Skont il-Membri dawn għandhom ikunu pprojbiti kważi kompletament u għalhekk qegħdin ifittxu li jiċċaraw il-kundizzjonijiet għall-eżenzjoni, waqt li jagħmluhom iktar stretti.

Il-Kumitat qiegħed ukoll jipprojbixxi l-użu ta' metalli tqal bħall-arseniku, il-kadmju, iċ-ċomb, il-kromju, il-merkurju u l-landa organika.

Emendi oħra adottati mill-Kumitat ifittxu li jnaqqsu r-riskju ta' soffokazzjoni jew strangolazzjoni minn partijiet li jkunu jistgħu jinqalgħu jew minn ġugarelli li jkunu jinsabu fl-ikel jew fil-ħelu.

Rapporteur Marianne THYSSEN EPP-ED BE A6-0441/2008 Is-sikurezza tal-ġugarelli Proċedura: Kodeċiżjoni

-//EP//TEXT IM-PRESS 20081208BRI43933 FULL-TEXT DOC XML V0//MT